Nkurɔfo no bɔɔ mpae sɛ Onyankopɔn nsan nnye wɔn\n‘Kae nea ato yɛn’ (1)\n‘Asɛm ato yɛn; yɛayɛ bɔne’ (16)\n‘San fa yɛn bra, O Yehowa (21)\n“Ma yɛn nna nyɛ foforo” (21)\n5 O Yehowa, kae nea ato yɛn. Hwɛ, na hu yɛn animguase.+ 2 Wɔadan yɛn agyapade ama ahɔho; wɔde yɛn afi ama ananafo.+ 3 Yɛayɛ nnyanka a yenni agya; yɛn maamenom te sɛ akunafo.+ 4 Yɛn ara yɛn nsu a yɛnom mpo, gye sɛ yetua ka,+ na yɛn ankasa anyina a yɛsɔ nso, gye sɛ yɛtɔ. 5 Wɔn a wɔtaa yɛn no aso yɛn kɔn akyi ara ne sa;Yɛabrɛ, nanso wɔmma yennya ahomegye.+ 6 Yɛde yɛn ho ama Egypt+ ne Asiria,+ sɛnea ɛbɛyɛ a yebenya aduan a ɛbɛso yɛn adi. 7 Yɛn agyanom a wɔyɛɛ bɔne no nni hɔ bio, nanso yɛn na yɛso wɔn bɔne. 8 Seesei nkoa na edi yɛn so. Obiara nni hɔ a obegye yɛn afi wɔn nsam. 9 Yɛde yɛn nkwa* to yɛn nsam hwehwɛ aduan,+ sekan a ɛwɔ sare so no nti. 10 Yɛn were adɔ sɛ fononoo, ɔkɔm a ano yɛ hyew no nti.+ 11 Wɔabrɛ Sion mmea ase,* Yuda nkurow mu mmaabun no.+ 12 Wɔkyekyeree adehye nsa sensɛn wɔn,+ na wɔamfa obu amma mpanyimfo.+ 13 Mmerante soa ɔbo a wɔyam so ade,* na mmarimaa hintiw, anyina a ɛsoso wɔn nti. 14 Mpanyimfo nni kurow apon ano bio;+ mmerante agyae wɔn nnwom bɔ.+ 15 Anigye nni yɛn koma mu bio; yɛn asaw adan awerɛhow.+ 16 Ahenkyɛw ayi afi yɛn ti atɔ fam. Asɛm ato yɛn, efisɛ yɛayɛ bɔne! 17 Eyi nti, yɛn koma yare,+Eyi nyinaa nti, yɛn ani so ayɛ kusuu,+ 18 Sion bepɔw a ayɛ amamfo nti.+ Seesei sakraman na ɛnenam so. 19 Na wo Yehowa de, wobɛtena w’ahengua so afebɔɔ. W’ahengua wɔ hɔ fi awo ntoatoaso so kosi awo ntoatoaso so.+ 20 Adɛn nti na wo werɛ afi yɛn afebɔɔ, na woagyaw yɛn hɔ bere tenteenten saa?+ 21 O Yehowa, san fa yɛn bra wo nkyɛn, na yɛbɛsan aba dodo.+ Ma yɛn nna nyɛ foforo sɛ tete no.+ 22 Nanso woapo yɛn koraa. Wo bo afuw yɛn denneennen.+\n^ Anaa “Wɔato Sion mmea mmonnaa.”


Nehemia 11 | Intanɛt So Bible| Wiase Foforɔ Nkyerɛaseɛ\n11 Ɔman no mu mmapɔmma+ no tenatenaa Yerusalem;+ na ɔman no nkae de, wɔbɔɔ ntonto+ de paw edu biara mu biako sɛ ɔnkɔtena Yerusalem, kurow kronkron+ no mu, na akron a aka no de, wɔtenatenaa nkurow a aka no mu. 2 Afei nso, ɔman no hyiraa+ mmarima a woyii wɔn yam+ kɔtenaa Yerusalem no. 3 Eyinom ne ɔmantam+ no mu atitiriw a wɔtenatenaa Yerusalem;+ na Yuda nkurow mu de, Israelfo,+ asɔfo+ ne Lewifo+ ne Netinimfo+ ne Solomon nkoa no mma,+ obiara tenaa n’ankasa agyapade so wɔ ne kurom.+ 4 Na Yuda mma ne Benyamin mma+ no bi nso kɔtenatenaa Yerusalem. Yuda mma mu no, Ataia, Usia ba, Sakaria ba, Amaria ba, Sefatia ba, Mahalalel a ofi Peres+ mma mu no ba, 5 Maaseia ba, Baruk ba, Kolhosen ba, Hasaia ba, Adaia ba, Yoiarib ba, Sakaria a ofi Sela abusua mu ba. 6 Peres mma a wɔtenaa Yerusalem nyinaa yɛ mmarima ahoɔdenfo ahanan aduosia awotwe. 7 Eyinom ne Benyamin+ mma: Salu, Mesulam+ ba, Yoed ba, Pedaia ba, Kolaia ba, Maaseia ba, Itiel ba, Yesia ba; 8 n’akyi no, Gabai ne Salai, wɔn dodow si ahankron aduonu awotwe; 9 ne Sikri ba Yoel, a ɔyɛ wɔn so hwɛfo, ne Hasenua ba Yuda, a ɔyɛ kurow so hwɛfo abadiakyiri. 10 Asɔfo no mu: Yedaia, Yoiarib+ ba, Yakin,+ 11 Seraia a ɔyɛ Hilkia ba, Mesulam+ ba, Sadok+ ba, Meraiot ba, Ahitab+ ba, ná ɔyɛ ɔpanyin wɔ nokware Nyankopɔn fie hɔ; 12 ne wɔn nuanom, ofie+ no mu adwumayɛfo, wɔn dodow si ahanwɔtwe aduonu abien; ne Adaia, Yeroham+ ba, Pelalia ba, Amsi ba, Sakaria ba, Pasur+ ba, Malkiya+ ba, 13 ɔne ne nuanom, agyanom mmusua mu atitiriw,+ wɔn dodow si ahanu aduanan abien, ne Amassai, Asarel ba, Ahsai ba, Mesilemot ba, Imer ba, 14 ne wɔn nuanom, mmarima akantinka,+ wɔn dodow si ɔha aduonu awotwe, na wɔn so hwɛfo+ ne Sabdiel a ofi akatakyi mma mu no. 15 Lewifo+ mu: Semaia a ɔyɛ Hasub ba, Asrikam ba, Hasabia+ ba, Buni ba, 16 ne Sabetai+ ne Yosabad+ a wɔyɛ Lewifo mu atitiriw no, nokware Nyankopɔn fie nnwuma a wɔyɛ wɔ abɔnten so ahwɛfo; 17 ne Matania,+ Mika ba, Sabdi ba, Asaf+ ba, nea odi nnwontofo anim+ na ofi aseda+ dwom ase wɔ mpaebɔ mu no, ne Bakbukia, ɔpanyin a ɔto so abien wɔ ne nuanom mu, ne Abda, Sammua ba, Galal+ ba, Yedutan+ ba. 18 Lewifo a na wɔtete kurow kronkron+ no mu nyinaa dodow si ahanu aduɔwɔtwe anan. 19 Apon ano ahwɛfo+ no ne Akub ne Talmon+ ne wɔn nuanom a na wɔwɛn apon ano+ no, wɔn dodow si ɔha aduɔson abien. 20 Israelfo nkae no, asɔfo ne Lewifo no de, na wɔtete nkurow a aka no mu, obiara wɔ n’agyapade so.+ 21 Na Netinimfo+ no nso, na wɔtete Ofel;+ Siha ne Gispa na na wɔdeda Netinimfo no ano. 22 Nea na ɔda Lewifo ano+ wɔ Yerusalem ma wɔyɛ nokware Nyankopɔn fie adwuma no ne Usi, Bani ba, Hasabia ba, Matania+ ba, Mika+ a ofi Asaf+ mma nnwontofo+ mu no ba. 23 Na ɔhene no hyɛɛ wɔn ho mmara,+ na wɔyɛɛ nhyehyɛe maa nnwontofo no sɛ wɔmma wɔn nea wobehia da biara da.+ 24 Ná Mesesabel a ofi Yuda ba Sera mma mu no ba Petahia yɛ ɔhene boafo wɔ ɔman no ho nsɛm nyinaa mu. 25 Na nkuraa+ a ɛwowɔ wɔn mfuw mu de, Yuda mma no bi tenatenaa Kiriat-Arba+ ne ɛho nkurow mu, ne Dibon ne ɛho nkurow mu, ne Yekabseel+ ne ɛho nkuraa mu, 26 ne Yesua ne Molada+ ne Bet-Pelet+ 27 ne Hasar-Sual+ ne Beer-Seba+ ne ɛho nkurow mu 28 ne Siklag+ ne Mekona ne ɛho nkurow mu 29 ne En-Rimon+ ne Sora+ ne Yamut,+ 30 ne Sanoa,+ Adulam+ ne ɛho nkuraa mu, ne Lakis+ ne ne mfuw mu, ne Aseka+ ne ɛho nkurow mu. Na wɔtenatenaa Beer-Seba kosii Hinom bon mu.+ 31 Ná Benyamin mma no fi Geba,+ Mikmas,+ Aiya+ ne Betel+ ne ɛho nkurow mu, 32 Anatot,+ Nob,+ Anania, 33 Hasor, Rama,+ Gitaim,+ 34 Hadid, Seboim, Nebalat, 35 Lod+ ne Ono,+ adwumfo bon no mu. 36 Lewifo mu no, nkyekyɛm bi a wofi Yuda mu kɔkaa Benyamin ho.


Dɛn ne Adwenemhaw? | Nea Bible Ka\nKENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bengali Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Croatian Czech Danish Dutch Efik English Estonian Ewe Fijian Finnish French Georgian German Greek Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kinyarwanda Kirghiz Kirundi Korean Lithuanian Malagasy Malayalam Maltese Nepali Norwegian Oromo Pangasinan Polish Portuguese Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Swahili Swedish Tagalog Tamil Thai Tigrinya Tsonga Tswana Turkish Twi Ukrainian Urdu Vietnamese Xhosa Zulu\nDɛn ne adwenemhaw?\n“Mayɛ basaa, na me mu akuntun aboro so; da mũ nyinaa mede awerɛhow nenam.”—Dwom 38:6.\nNEA NHWEHWƐMUFO KA\nƐwom wom a, obiara tumi yɛ basaa, nanso adwenemhaw a emu yɛ den yɛ yare a ne ko yɛ den a ɛhaw nnipa pii wɔ wɔn asetenam. Ɛsɛ sɛ yɛhyɛ no nsow sɛ ɛnyɛ animdefo nyinaa na wɔn adwene hyia wɔ sɛ ebia obi redi awerɛhow “kɛkɛ” anaasɛ “ɔyare” ankasa ho. Nanso, sɛ yɛka sɛ obi di awerɛhow ma ɛboro so na ɛtɔ bere bi mpo a ɛma ɔte nka sɛ ɔnsɛ hwee na obu ne ho fɔ dodo a, mfomso biara nni ho.\nBible ka mmarima ne mmea pii a wodii awerɛhow ho asɛm. Sɛ nhwɛso no, ɛka sɛ Hanah ‘kra werɛ howee’—kasasin a wɔakyerɛ ase “koma a abubu” ne “ahohia kɛse.” (1 Samuel 1:10) Bere bi odiyifo Elia werɛ howee araa ma ɔbɔɔ Onyankopɔn mpae sɛ onye ne kra mfi ne nsam!—1 Ahene 19:4.\nWɔkyerɛkyerɛɛ afeha a edi kan Kristofo no sɛ ‘wɔnkyekye akra a wɔahaw werɛ.’ (1 Tesalonikafo 5:14) Nhoma bi ka sɛ, asɛm “akra a wɔahaw” no betumi akyerɛ wɔn a “asetenam dadwen bunkam wɔn so bere tiaa bi mu.” Ɛda adi pefee sɛ, ɛtɔ da a, na mmarima ne mmea anokwafo a Bible ka wɔn ho asɛm no di awerɛhow.\nSɛ obi wɔ adwenemhaw a, efi no anaa?\n“Abɔde nyinaa kɔ so penepene, na wohu amane.”—Romafo 8:22.\nBible kyerɛkyerɛ sɛ nnipa baanu a wodi kan no atuatew na ɛde yare bae. Sɛ nhwɛso no, Dwom 51:5 ka sɛ: “Amumɔyɛ mu na wɔwoo me, na bɔne mu na me maame nyinsɛn me.” Na Romafo 5:12 kyerɛkyerɛ mu sɛ “ɛnam onipa biako [onipa a odi kan, Adam] so na bɔne baa wiase, na owu nam bɔne so bae, ma owu trɛw kaa nnipa nyinaa, efisɛ wɔn nyinaa ayɛ bɔne.” Esiane sɛ yenyaa sintɔ fii Adam mu nti, yɛn mu biara tumi yare na yetumi haw. Ne saa nti, Bible ka sɛ, “abɔde nyinaa kɔ so penepene, na wohu amane.” (Romafo 8:22) Nanso, Bible no ma yɛn anidaso bi a dɔkota biara ntumi mfa mma yɛn—Onyankopɔn bɔhyɛ a ɛfa wiase foforo a asomdwoe wom, a yare, basabasayɛ ne adwenemhaw nyinaa befi hɔ.—Adiyisɛm 21:4.\nWobɛyɛ dɛn agyina adwenemhaw ano?\n“Yehowa bɛn wɔn a wɔn koma abubu; ogye wɔn a wɔn honhom abotow.”—Dwom 34:18.\nƐnyɛ bere nyinaa na wubetumi adi wo nsɛm tebea ho dwuma, na ɛtɔ da a, nneɛma bɔne betumi aba w’akwan mu. (Ɔsɛnkafo 9:11, 12) Nanso, wubetumi ayɛ nneɛma bi a mfaso wɔ so sɛnea ɛbɛyɛ a awerɛhow remmunkam wo so.\nBible ka sɛ wɔn a wɔyare no hia ɔyaresafo. (Luka 5:31) Enti sɛ adwenemhaw a emu yɛ den haw wo a, mfomso biara nni ho sɛ wobɛkɔ ayaresabea akɔhwehwɛ mmoa. Bible san si hia a mpaebɔ ho hia so dua. Sɛ nhwɛso no, Dwom 55:22 ka sɛ: “Dan w’adesoa to Yehowa so, na obeso wo mu. Ɔremma ɔtreneeni nhinhim da.” Mpaebɔ nyɛ biribi a ɛbɛma woate nka sɛ wo ho atɔ wo kɛkɛ; mmom no, ɛyɛ nkitaho ankasa a wo ne Yehowa Nyankopɔn a ‘ɔbɛn wɔn a wɔn koma abubu’ no nya.—Dwom 34:18.\nSɛ woka w’asɛm kyerɛ w’adamfo bi a ɔbɛn wo paa a, ebetumi aboa wo. (Mmebusɛm 17:17) Daniela a ɔyɛ Yehowa Ɔdansefo no ka sɛ, “Me yɔnko gyidini bi korɔkorɔɔ me ma mekaa adwenemhaw a manya no ho asɛm kyerɛɛ no. Ɛwom sɛ bere tenten ni na na mempɛ sɛ mɛka ho asɛm akyerɛ obiara de, nanso mibehui ntɛm ara sɛ ɛno mmom na ehia paa sɛ meyɛ. Sɛnea me ho tɔɔ me wɔ ɛno akyi no yɛɛ me nwonwa paa.”\nNneɛma nkron a ɛbɛtumi aboa wo ma woagyina adwenemyareɛ ano.


Leviticus 1 KJV - 3 Mose 1 AKCB\n3 Mose 1:1-17\n1Afei, Awurade kasa fii Ahyiae Ntamadan no mu kyerɛɛ Mose se, 2“Kyerɛ Israelfo no se, ‘sɛ morebɔ Awurade afɔre a, momfa mo anantwi ne mo nguan no bi na mommɔ saa afɔre no.\n3“ ‘Sɛ mo ɔhyew afɔrebɔde no yɛ nantwi a ofi mo nantwibuw mu a, momfa nantwi a onnii dɛm na ɛmmɔ saa afɔre no sɛnea ɛbɛsɔ Awurade ani. Fa aboa no kɔ Ahyiae Ntamadan no pon ano na ɛhɔ na asɔfo no begye wʼayɛyɛde a wode rebrɛ Awurade no. 4Ɛsɛ sɛ onipa a ɔde aboa no reba no de ne nsa gu aboa no ti so sɛ mpata ma afɔrebɔni no. Onyankopɔn bɛpɛ aboa no wu sen sɛ afɔrebɔni a ɔde saa aboa no bɛba no bewu sɛ ne bɔne so akatua. 5Afɔrebɔni no bekum aboa no wɔ hɔ wɔ Awurade anim. Na Aaron mmabarima asɔfo no asɔw aboa no mogya de akyerɛ Awurade. Na wɔde mogya no apete afɔremuka a esi Ahyiae Ntamadan no kwan no ano no ne ho nyinaa. 6Afei, asɔfo no bɛpa aboa no ho nwoma na wɔabobɔw. 7Na ɔsɔfo Aaron mmabarima no bɛsɔ gya wɔ afɔremuka no so. 8Na wɔde aboa no akwaa bi ne ne ti ne ne srade ka ho agu nnyansin no so. 9Momfa nsu nhohoro nʼayamde ne ne nan ho na asɔfo no nhyew no wɔ afɔremuka no so. Ɛyɛ ɔhyew afɔre, aduan afɔrebɔ, ehua a ɛsɔ Awurade ani.\n10“ ‘Sɛ afɔrebɔ no yɛ ɔhyew afɔre na aboa no yɛ oguan anaa abirekyi a, ɛsɛ sɛ ɔyɛ onini a ne ho nni dɛm biara. 11Onipa a ɔde no bae no bekum no Awurade anim wɔ afɔremuka no atifi na Aaron mmabarima asɔfo no apete mogya no agu afɔremuka no so ne ɛho nyinaa. 12Ɔbɛhyehyɛ nam no na asɔfo no de nʼasinasin no ne ti no ne ne srade no agu nnyansin a egu afɔremuka no so no so. 13Wɔde nsu bɛhohoro nʼayamde ne ne nan no ho ansa na asɔfo no ahyew wɔ afɔremuka no so de ama Awurade; efisɛ ɔhyew afɔre sɔ Awurade ani.\n14“ ‘Sɛ obi pɛ sɛ ɔde anomaa bɔ ɔhyew afɔre a, ɔmfa nturukuku anaa mmorɔnomamma. 15Ɔsɔfo no bɛfa anomaa no de no akɔ afɔremuka no so na watew ne ti ahyew no, na wasɔn ne mogya no agu afɔremuka no nkyɛn. 16Afei, ɔsɔfo no beyi ne mene ase, atutu ne ntakra no na watow agu nsõ no mu wɔ afɔremuka no apuei fam. 17Afei, ɔbɛtwe ne ntaban mu ama emu ntin no atetew asensɛn hɔ, na ɔsɔfo no ahyew no wɔ afɔremuka no so. Ɛyɛ ɔhyew afɔre, aduan afɔrebɔ, ehua a ɛsɔ Awurade ani.\nAKCB : 3 Mose 1


Asomafo 12 NA-TWI - Ɔtaa - Saa bere yi mu ara na ɔhene - Bible Gateway\nAsomafo 11Asomafo 13\nAsomafo 12 Nkwa Asem (NA-TWI)\n12 Saa bere yi mu ara na ɔhene Herode kyekyeree asafomma no bi fitii ase yɛɛ wɔn ayayade. 2 Ɔde nkrante kum Yohane ne nua Yakobo. 3 Ohui sɛ Yudafo no ani gye nea ɔyɛe no ho no, ɔma wɔkɔkyeree Petro nso. Asɛm yi sii Apiti Nna Afahyɛ no mu. 4 Wɔkyeree Petro no, wɔde no too afiase a na asraafo baanan na wɔwɛn no bere biara. Herode yɛɛ n’adwene sɛ, Twam Afahyɛ no akyi, obedi n’asɛm wɔ ɔman no anim. 5 Bere a na Petro da afiase no nyinaa, na asafo no bɔ mpae dennen srɛ Onyankopɔn sɛ ɔnhwɛ no so.


Adom Nti Wɔama Moade Mo Ho—Romafo 6:14 | Adesua\n‘Ɛnsɛ sɛ bɔne nya mo so tumi, efisɛ mowɔ adom ase.’—ROM. 6:14.\nNNWOM: 2, 61\nAdɛn nti na agyede a Onyankopɔn de ama yɛn no yɛ adom?\nAdɛn nti na yebetumi aka sɛ ‘yɛawu ama bɔne’?\nAdɛn nti na Onyankopɔn adom ho anisɔ a yɛwɔ kanyan yɛn ma yɛtwe yɛn ho fi bɔne a emu yɛ duru ne bɔne foforo biara ho?\n1, 2. Adɛn nti na Romafo 5:12 ho hia Yehowa Adansefo?\nFA NO sɛ wɔaka akyerɛ wo sɛ kyerɛw Bible mu nsɛm a Yehowa Adansefo nim no yiye na wɔtaa de yɛ adwuma. Anka wode Romafo 5:12 bɛka nea wunim paa no ho? Susuw mpɛn dodow a wode asɛm a edi so yi ayɛ adwuma ho: “Ɛnam onipa biako so na bɔne baa wiase, na owu nam bɔne so bae, ma owu trɛw kaa nnipa nyinaa, efisɛ wɔn nyinaa ayɛ bɔne.”\n2 Sɛ wohwɛ Dɛn na Yebetumi Asua Afi Bible Mu? nhoma no mu a, wubehu sɛ wɔde saa kyerɛwsɛm no adi dwuma wom mpɛn pii. Sɛ wo ne wo mma anaa nkurɔfo resua saa nhoma no a, ebia mobɛkenkan Romafo 5:12 bere a moresua nea enti a Onyankopɔn bɔɔ asase wɔ ti 3, nea enti a yehia agyede no wɔ ti 5, ne tebea a awufo wom wɔ ti 6. Nanso mpɛn ahe na sɛ wokenkan Romafo 5:12 a, ɛyɛ a wudwen wo ne Yehowa abusuabɔ, wo nneyɛe, ne wo daakye ho?\n3. Bɔne ho nokwasɛm bɛn na ɛsɛ sɛ yegye tom?\n3 Nokwasɛm ne sɛ, ɛsɛ sɛ yɛn nyinaa gye tom sɛ yɛyɛ abɔnefo. Da biara da, yedi mfomso. Nanso, Bible ma yɛn awerɛhyem sɛ, Onyankopɔn kae sɛ yɛyɛ mfutuma, na wayɛ krado sɛ ɔbɛda mmɔborɔhunu adi akyerɛ yɛn. (Dw. 103:13, 14) Bere a Yesu rekyerɛ n’asuafo no sɛnea ɛsɛ sɛ wɔbɔ Onyankopɔn mpae no, ɔde kaa ho sɛ: “Fa yɛn bɔne firi yɛn.” (Luka 11:2-4) Ɛno nti, mfomso a Onyankopɔn de afiri yɛn no, ɛnsɛ sɛ yɛkɔ so dwinnwen ho bio. Ne nyinaa mu no, sɛ yesusuw sɛnea Onyankopɔn de yɛn mfomso firii yɛn ne ɔkwan a ɔfaa so yɛɛ saa ho a, ɛbɛboa yɛn.\nWƆNAM ADOM SO DE YƐN BƆNE AFIRI YƐN\n4, 5. (a) Dɛn na ɛma yɛte Romafo 5:12 ase yiye? (b) “Adom” bɛn na wɔka ho asɛm wɔ Romafo 3:24 no?\n4 Asɛm a ɔsomafo Paulo kae wɔ Romafo 5:12 no, sɛ yɛhwɛ ti ahorow a atwa ho ahyia no mu a, yehu ɛho nsɛm a ɛho hia wɔ hɔ, titiriw wɔ Romafo ti 6. Saa nsɛm no bɛboa yɛn ama yɛate nea ɛma Yehowa tumi de yɛn bɔne firi yɛn no ase. Yɛkenkan wɔ Romafo ti 3 sɛ: “Wɔn nyinaa ayɛ bɔne . . . , na ɛyɛ akyɛde ara kwa sɛ wɔnam Kristo Yesu agyede no so abu wɔn bem wɔ n’adom mu.” (Rom. 3:23, 24) Bere a Paulo kaa “adom” ho asɛm no, dɛn na na ɔrekyerɛ? Hela asɛmfua a Paulo de dii dwuma no, nhwehwɛmu nhoma bi ka sɛ, ɛkyerɛ “biribi a obi yi ne yam yɛ ma afoforo a ɔnhwɛ kwan sɛ wobetua no ka.” Ɛyɛ ade a yɛanyɛ ho adwuma biara, na yɛmfata nso.\n5 Nhomanimfo John Parkhurst kae sɛ: “Sɛ wɔde [saa Hela asɛmfua no] ka Onyankopɔn anaa Kristo ho asɛm a, ɛtaa kyerɛ adom anaa ayamye mu a wofi gyee nnipa fii bɔne mu.” Enti, ɛfata paa sɛ Wiase Foforo Nkyerɛase no kyerɛɛ saa Hela asɛmfua no ase sɛ “adom.” Nanso, ɔkwan bɛn so na Onyankopɔn daa saa adom no adi? Ɛno fa anidaso a wowɔ ne wo ne Onyankopɔn abusuabɔ ho sɛn? Momma yɛnhwɛ.\n6. Mfaso bɛn na Onyankopɔn adom betumi ama ankorankoro anya?\n6 Adam ne “onipa biako” a ɛnam no so maa bɔne ne owu “baa wiase.” Enti “onipa biako no bɔne na ɛmaa owu nam no so dii hene.” Paulo de kaa ho sɛ, ‘Onyankopɔn adom ne trenee akyɛde a ɛboro so no nam obiakofo no, Yesu Kristo, so.’ (Rom. 5:12, 15, 17) Saa adom no de nneɛma pa pii abrɛ nnipa nyinaa. “Obiakofo no [Yesu] setie bɛma nnipa bebree ayɛ treneefo.” Nokwasɛm ne sɛ, Onyankopɔn adom no ‘nam Yesu Kristo so’ bɛma yɛanya “daa nkwa.”—Rom. 5:19, 21.\n7. Adɛn nti na agyede a Onyankopɔn de mae no yɛ ayamye ne adom a wada no adi akyerɛ yɛn?\n7 Ná ɛnyɛ nhyɛ sɛ Yehowa ma ne Ba no ba asase so ma ɔde agyede no bɛma. Afei nso, agyede a Onyankopɔn ne Yesu de mae a ɛno so na wɔnam de bɔne firii no, nnipa a yɛyɛ abɔnefo a yɛtɔ sin no mu biara nni hɔ a ɛfata no. Enti yɛn bɔne a wɔde afiri yɛn ne anidaso a wɔama yɛanya sɛ yɛbɛtena ase daa no yɛ ayamye ne adom ara kwa. Ɛsɛ sɛ yɛn ani sɔ Onyankopɔn adom no na yɛma ɛka sɛnea yɛbɔ yɛn bra da biara da.\n8. Adwene a ɛnteɛ bɛn na nnipa binom wɔ wɔ bɔne a wɔyɛ ho?\n8 Esiane sɛ yɛyɛ Adam asefo a yɛtɔ sin nti, yɛtaa di mfomso, yɛtaa yɛ nea enye, na yɛtaa yɛ bɔne. Nanso, ɛbɛyɛ mfomso paa sɛ yebenya adwene sɛ Onyankopɔn adom no nti yebetumi ayɛ bɔne na yɛafa yɛn ho adi. Ɛrenyɛ papa sɛ yebenya adwene sɛ: ‘Sɛ meyɛ biribi a enye, nea ɛyɛ bɔne wɔ Onyankopɔn ani so mpo a, ɛnsɛ sɛ mema ɛhaw me. Yehowa de befiri me.’ Awerɛhosɛm ne sɛ, bere a na asomafo no te ase mpo no, Kristofo binom nyaa adwene a ɛte saa. (Kenkan Yuda 4.) Yɛn ankasa de, ebia yɛrenka asɛm a ɛte saa da; nanso, yebetumi anya adwene a ɛte saa anaa afoforo betumi ama yɛanya adwene a ɛte saa na afi ase anyin.\n9, 10. Ɛyɛɛ dɛn na wɔmaa Paulo ne afoforo dee wɔn ho fii bɔne ne owu ho?\n9 Paulo sii so dua sɛ, ɛnsɛ sɛ yenya adwene da sɛ: ‘Onyankopɔn te m’ase. Enti obebu n’ani agu me nnwuma anaa me nneyɛe bɔne so.’ Adɛn ntia? Efisɛ sɛnea Paulo kae no, Kristofo ‘awu ama bɔne.’ (Kenkan Romafo 6:1, 2.) Nanso, ɔkwan bɛn so na na Kristofo no ‘awu ama bɔne’ bere a na wɔda so ara te ase wɔ asase so no?\n10 Onyankopɔn de agyede no boaa Paulo ne afoforo a na wɔwɔ Paulo bere so no. Enti Yehowa de wɔn bɔne firii wɔn, ɔde honhom kronkron sraa wɔn, na ɔma wɔbɛyɛɛ ne honhom fam mma. Afei wobenyaa anidaso sɛ wɔbɛkɔ soro. Sɛ na wodi nokware kosi ase a, na wɔne Kristo bɛtena soro na wɔne no adi ade. Nanso bere a na wɔda so ara te ase na wɔresom Onyankopɔn wɔ asase so mpo no, na Paulo betumi aka wɔn ho asɛm sɛ ‘wɔawu ama bɔne.’ Paulo de Yesu yɛɛ nhwɛso. Ɔkyerɛɛ mu sɛ, bere a Yesu rewu no na ɔyɛ onipa, nanso wonyanee no kɔɔ soro sɛ honhom abɔde a ɔwɔ nkwa a owu nnim. Ná owu nni Yesu so tumi bio. Saa ara na Kristofo a wɔasra wɔn no nso, ná wobetumi aka sɛ ‘wɔawu ama bɔne, na wɔte ase ma Onyankopɔn wɔ Kristo Yesu mu.’ (Rom. 6:9, 11) Ná wɔn asetena asesa koraa. Ná wonnni wɔn akɔnnɔ bɔne akyi bio. Ná wɔawu ama wɔn kan abrabɔ no.\n11. Adɛn nti na yebetumi aka sɛ yɛn a yɛwɔ anidaso sɛ yɛbɛtena Paradise daa no ‘awu ama bɔne’?\n11 Yɛn nso ɛ? Ansa na yɛrebɛyɛ Kristofo no, na yɛtaa yɛ bɔne. Ebi mpo a, na yennim sɛ nneɛma a yɛyɛ no yɛ bɔne wɔ Onyankopɔn ani so. Ná ‘yɛyɛ nkoa ma efĩ ne mmaratode.’ Yebetumi aka sɛ, na ‘yɛyɛ bɔne nkoa.’ (Rom. 6:19, 20) Afei yɛba behuu nokware a ɛwɔ Bible mu, yɛyɛɛ nsakrae wɔ yɛn asetenam, yehyiraa yɛn ho so maa Onyankopɔn, na yɛbɔɔ asu. Efi saa bere no, yɛanya ɔpɛ sɛ ‘yebefi yɛn koma mu ayɛ osetie’ ama Onyankopɔn nkyerɛkyerɛ ne ne gyinapɛn. ‘Wɔama yɛade yɛn ho afi bɔne ho,’ na ama ‘yɛabɛyɛ trenee nkoa.’ (Rom. 6:17, 18) Enti yɛn nso, yebetumi aka sɛ ‘yɛawu ama bɔne.’\n12. Gyinae bɛn na ɛsɛ sɛ yɛn mu biara si?\n12 Afei fa asɛm a Paulo kae yi hwehwɛ wo mu hwɛ. Ɔkyerɛwee sɛ: “Mommma bɔne nnkɔ so nnni hene wɔ mo nipadua a ebewu no so, na munntie n’akɔnnɔ.” (Rom. 6:12) Yɛpɛ a, yɛbɛyɛ nea yɛn nipadua a ɛtɔ sin no pɛ sɛ yɛyɛ biara na ‘ama bɔne akɔ so adi hene.’ Esiane sɛ yebetumi “ama” bɔne adi hene anaa yɛremma ɛnyɛ saa nti, asɛm no ne sɛ, Yɛn komam paa no, dɛn na yɛpɛ sɛ yɛyɛ? Bisa wo ho sɛ: ‘Ɛtɔ da a, ɛyɛ a mema me nipadua anaa m’adwene a ɛtɔ sin no twetwe me kɔ nneɛma bɔne ho ma mekɔyɛ bɔne? Anaa mawu ama bɔne? Mete ase ma Onyankopɔn wɔ Kristo Yesu mu anaa?’ Anisɔ ankasa a yɛwɔ ma yɛn bɔne a Onyankopɔn nam n’adom so de afiri yɛn no na ɛbɛkyerɛ sɛnea yɛbɛyɛ yɛn ade.\nƆKO A WUBETUMI ADI MU NKONIM\n13. Dɛn na ɛma yenya ahotoso sɛ yebetumi atwe yɛn ho afi bɔne ho?\n13 Yehowa nkurɔfo atwe wɔn ho afi ‘aba a na wɔsow’ ansa na wɔrebehu Onyankopɔn, adɔ no, na wɔasom no no ho. Kan no, ebia na wɔyɛ “nneɛma a seesei ɛyɛ [wɔn] aniwu.” Ná saa nneɛma no de wɔn bɛkɔ owu mu. (Rom. 6:21) Nanso wɔsakrae. Saa na na Korintofo a Paulo kyerɛw wɔn no mu pii te. Ná wɔn mu binom yɛ abosonsomfo, awaresɛefo, mmarima a wɔne mmarima da, akorɔmfo, asabofo, ne nea ɛtete saa. Nanso, ‘woguaree wɔn kama,’ na ‘wɔtew wɔn ho.’ (1 Kor. 6:9-11) Ɛbɛyɛ sɛ saa na na ebinom a na wɔwɔ Roma asafo no mu nso te. Onyankopɔn de honhom kaa Paulo ma ɔkyerɛw wɔn sɛ: “Saa ara nso na ɛnsɛ sɛ mode mo akwaa ma bɔne sɛ amumɔyɛ akode, na mmom momfa mo ho mma Onyankopɔn sɛ wɔn a wɔanyan afi awufo mu, na momfa mo akwaa mma Onyankopɔn sɛ trenee akode.” (Rom. 6:13) Ná Paulo gye di paa sɛ saa anuanom no betumi ama wɔn ho akɔ so atew wɔ honhom fam, na ama wɔakɔ so anya Onyankopɔn adom so mfaso.\n14, 15. Dɛn na ɛsɛ sɛ yebisa yɛn ho wɔ ‘yɛn koma mu a yebefi ayɛ osetie no’ ho?\n14 Ɛnnɛ nso, saa ara na ɛte. Anuanom mmarima ne mmea binom wɔ hɔ a kan no, na wɔyɛ bɔne a Korintofo no yɛe no bi. Nanso, wɔn nso sakrae. Wogyaee nneɛma bɔne no yɛ, na ‘woguaree wɔn kama.’ Ɛmfa ho baabi a woayɛ nsakrae akodu no, saa bere yi Onyankopɔn hu wo sɛn? Seesei a Onyankopɔn adom ne ne bɔne fafiri wɔ hɔ no, woasi wo bo sɛ woremfa ‘w’akwaa mma bɔne’ bio anaa? Wode ‘wo ho bɛma Onyankopɔn sɛ obi a wanyan afi awufo mu’ anaa?\n15 Sɛ yebetumi ayɛ saa a, ɛnsɛ sɛ yɛyɛ bɔne a emu yɛ duru a na ebinom a wɔwɔ Korinto yɛ no. Sɛ yɛankwati bɔne a ɛte saa a, yɛrentumi nka sɛ yɛagye Onyankopɔn adom atom, na afei ‘bɔne nni yɛn so tumi’ bio. Nanso, so yɛasi yɛn bo sɛ yɛbɛyɛ nea yebetumi biara sɛ yɛbɛkwati bɔne ahorow a ebinom bu no sɛ emu nyɛ duru de akyerɛ sɛ ‘yefi koma mu reyɛ osetie’ anaa?—Rom. 6:14, 17.\n16. Yɛyɛ dɛn hu sɛ, ɛnyɛ bɔne a emu yɛ duru nkutoo na ɛsɛ sɛ Kristoni kwati?\n16 Susuw ɔsomafo Paulo ho hwɛ. Bɔne a emu yɛ duru a wɔaka ho asɛm wɔ 1 Korintofo 6:9-11 no, yebetumi aka sɛ na Paulo nyɛ bi. Nanso, ɔkae sɛ ɔyɛ ɔbɔnefo. Ɔkyerɛwee sɛ: “Meyɛ ɔhonam muni a wɔatɔn me ahyɛ bɔne ase. Na nea meyɛ no, minnim. Efisɛ nea mepɛ no, ɛnyɛ ɛno na meyɛ; na mmom nea mikyi na meyɛ.” (Rom. 7:14, 15) Ɛno ma yehu sɛ, nneɛma foforo bi wɔ hɔ a na Paulo bu no sɛ ɛyɛ bɔne, na na ɔreko atia saa bɔne ahorow no nso. (Kenkan Romafo 7:21-23.) Momma yensuasua ɔsomafo Paulo na yɛnyere yɛn ho ‘mfi koma mu nyɛ osetie.’\n17. Adɛn nti na wopɛ sɛ wudi nokware?\n17 Ma yɛmfa nokwaredi nyɛ nhwɛso. Nokwaredi yɛ su titiriw a ɛsɛ sɛ Kristoni biara da no adi. (Kenkan Mmebusɛm 14:5; Efesofo 4:25.) Satan yɛ “atoro agya.” Atorodi na ɛmaa Anania ne ne yere hweree wɔn nkwa. Yɛmpɛ sɛ yesuasua wɔn a wɔte saa, enti yenni atoro. (Yoh. 8:44; Aso. 5:1-11) Nanso, ɛhɔ ara na yɛn nokwaredi kɔsõ anaa? Nea ɛwom ne sɛ, sɛ yɛn ani sɔ adom a Onyankopɔn de adom yɛn no paa a, yebedi nokware wɔ biribiara mu.\n18, 19. Sɛ yɛanni atoro a, ɛno nko ara nkyerɛ sɛ yedi nokware. Adɛn ntia?\n18 Sɛ obi di atoro a, ɛkyerɛ sɛ waka asɛm bi a ɛnyɛ nokware. Nanso, Yehowa mpɛ sɛ ne nkurɔfo ka nokware kɛkɛ. Ɔpɛ sɛ wɔyɛ nea ɛsen saa. Ɔka kyerɛɛ tete Israelfo no sɛ: “Monyɛ kronkron, efisɛ me Yehowa mo Nyankopɔn, meyɛ kronkron.” Afei ɔkyerɛɛ wɔn nneɛma a wɔyɛ a ɛbɛma wɔayɛ kronkron. Nea Onyankopɔn kae no bi ne sɛ: “Mommmɔ korɔn, monnnaadaa obiara, na munntwa mo yɔnko nkontompo.” (Lev. 19:2, 11) Awerɛhosɛm ne sɛ, obi a wasi ne bo sɛ ɔrenni atoro da betumi adaadaa afoforo, na watwa wɔn nkontompo.\nYɛasi yɛn bo sɛ yɛbɛkwati atorodi ne nnaadaa nyinaa anaa? (Hwɛ nkyekyɛm 19)\n19 Nhwɛso bi ni. Ebia ɔbarima bi bɛka akyerɛ n’adwumam panyin anaa ne mfɛfo adwumayɛfo sɛ, ade kye a, ɔrentumi mma adwuma, anaa ɔbɛka akyerɛ wɔn sɛ ɛsɛ sɛ ɔpɔn ntɛm efisɛ ɔbɛkɔ “ayaresabea.” Nanso, wobɛhwɛ no, ebia na “ayaresabea” a ɔreka sɛ ɔbɛkɔ no yɛ aduru bi kɛkɛ na ɔbɛkɔ akɔtɔ wɔ adutɔnbea, anaa ɔde bere tiaa bi bɛbɔ afa ayaresabea hɔ akotua ɛka bi a ɔde. Nanso nea enti paa a wankɔ adwuma ne sɛ, ɔpɛ sɛ ɔde saa bere no boaboa ne ho tu ne kwan bi anaa ɔpɛ sɛ ɔne n’abusua kogye wɔn ani wɔ mpoano. Ebia na nokware ketewaa bi wɔ ka a ɔkae sɛ ɔbɛkɔ “ayaresabea” no mu. Nanso, wobɛka sɛ odii nokware paa? Anaasɛ na ɔredaadaa n’adwumamfo no? Ebia wo nso wunim ebinom a wɔhyɛ da paa daadaa afoforo. Ebia wɔyɛ saa sɛnea ɛbɛyɛ a wɔrentwe wɔn aso anaa sɛnea ɛbɛyɛ a wobedidi afoforo ho. Sɛ onipa no anhyɛ da antwa atoro mpo a, Onyankopɔn ahyɛde a ɛne sɛ: “Monnnaadaa obiara” no nso ɛ? Afei susuw Romafo 6:19 nso ho hwɛ. Ɛhɔ ka sɛ: “Momfa mo akwaa nyɛ nkoa mma trenee nkɔ ahotew mu.”\n20, 21. Nneɛma bɛn na ɛsɛ sɛ Onyankopɔn adom kanyan yɛn ma yɛyɛ?\n20 Asɛm no ne sɛ, yɛn ani a yɛbɛma asɔ Onyankopɔn adom no kɔ akyiri sen awaresɛe, asabow, anaa bɔne afoforo a na ebinom yɛ wɔ Korinto no nko ara a yɛbɛkwati. Sɛ yegye Onyankopɔn adom tom a, ɛnyɛ aguamammɔ nko ara na yɛbɛkwati, na mmom yɛbɛko atia biribiara a ɛbɛma yɛde anigyede a ɛkanyan nna ho akɔnnɔ agyigye yɛn ani. Sɛ yɛde yɛn akwaa yɛ nkoa ma trenee a, ɛnyɛ asabow nko na yɛbɛkwati, na mmom, yɛrennom nsã araa nkosi sɛ ɛbɛba yɛn ani so. Gye sɛ yɛyere yɛn ho paa ansa na yɛatumi ako atia nneyɛe bɔne a ɛtete saa. Nanso, ɛyɛ ɔko a yebetumi adi mu nkonim.\n21 Ɛsɛ sɛ yɛde yɛ yɛn botae sɛ yɛbɛkwati bɔne a emu yɛ duru ne bɔne nketenkete nyinaa. Esiane sɛ yɛnyɛ pɛ nti, ɛtɔ mmere bi a, yebetumi afom. Nanso, ɛsɛ sɛ yɛyere yɛn ho ko tia bɔne biara sɛnea Paulo nso yɛe no. Ɔka kyerɛɛ ne nuanom sɛ: “Mommma bɔne nnkɔ so nnni hene wɔ mo nipadua a ebewu no so, na munntie n’akɔnnɔ.” (Rom. 6:12; 7:18-20) Sɛ yɛko tia bɔne biara a, ɛkyerɛ sɛ yɛn ani sɔ Onyankopɔn adom a ɔnam Kristo so ada no adi akyerɛ yɛn no.\n22. Dɛn na ɛda hɔ retwɛn wɔn a wɔkyerɛ anisɔ ma Onyankopɔn adom no?\n22 Onyankopɔn adom nti, wɔde yɛn bɔne afiri yɛn na wɔbɛkɔ so de afiri yɛn. Enti momma yɛmfa anisɔ nyɛ nea yebetumi biara nko ntia biribiara a ɛbɛma yɛagyae yɛn ho mu akɔyɛ bɔne a ebinom bu no sɛ ɛyɛ bɔne nketenkete no. Paulo sii akatua a ɛda hɔ retwɛn yɛn no so dua sɛ: “Afei, esiane sɛ wɔma modee mo ho fii bɔne ho na mobɛyɛɛ Onyankopɔn nkoa nti, moresow aba wɔ kronkronyɛ kwan so, na n’awiei yɛ daa nkwa.”—Rom. 6:22.


Bible—Nhoma a Efi Onyankopɔn Hɔ - Yehowa Adansefo Intanɛt Dwumadibea\n6 Bible no kyerɛw dii mfirihyia 1,600. N’akyerɛwfo no antra ase wɔ bere koro mu. Na ɛsono wɔn mu biara dibea a ɔwɔ wɔ asetra mu. Ná ebinom yɛ akuafo, mpataayifo, ne nguanhwɛfo. Ná afoforo yɛ adiyifo, atemmufo, ne ahemfo. Ná Asɛmpa kyerɛwfo Luka yɛ oduruyɛfo. Ɛmfa ho sɛ na ɛsono adwuma a na Bible akyerɛwfo no mu biara yɛ no, emu nsɛm no hyia fi mfiase kosi awiei.*\n9 Bible ne abakɔsɛm nso hyia, na ɛyɛ nea yebetumi de yɛn ho ato so. Emu nsɛm no ka nneɛma pɔtee ho asɛm. Ɛnyɛ nnipa din nko na ɛbobɔ na mmom ɛkyerɛ abusua a nnipa no fi mu nso.# Ná Bible akyerɛwfo no yɛ anokwafo, wɔkaa wɔn ankasa ne wɔn man sintɔ ne nkogudi ho asɛm. Wiase abakɔsɛm akyerɛwfo nte saa, wɔntaa nka wɔn ankasa nkurɔfo nkogudi ho asɛm. Sɛ nhwɛso no, ɔkyerɛwfo Mose gyee ne mfomso a anibere wom a ɔyɛe a wɔkaa n’anim denneennen wɔ ho no toom wɔ Bible mu nhoma a ɛne Numeri no mu. (Numeri 20:2-12) Wɔntaa nhu nokwaredi a ɛte saa wɔ abakɔsɛm kyerɛwtohɔ afoforo mu, nanso yehu wɔ Bible mu efisɛ ɛyɛ nhoma a efi Onyankopɔn hɔ.\n12 Bible nnyinasosɛm bi fa abusua asetra, adwuma ho suban pa, ne yɛne afoforo ntam abusuabɔ ho. Nnyinasosɛm a ɛwɔ Bible mu fa nnipa nyinaa ho, na emu afotu so wɔ mfaso bere nyinaa. Onyankopɔn asɛm a ɔnam odiyifo Yesaia so kae no ka nyansa a ɛwɔ Bible mu ho asɛm tiawa sɛ: “Me [Yehowa, NW ], wo Nyankopɔn, mene nea ɔkyerɛ wo nea eye ma wo.”—Yesaia 48:17.\n13 Nkɔmhyɛ pii wɔ Bible mu, na emu bebree anya mmamu dedaw. Susuw nhwɛso bi ho hwɛ. Yehowa nam odiyifo Yesaia a ɔtraa ase wɔ afeha a ɛto so awotwe A.Y.B. mu so hyɛɛ nkɔm sɛ wɔbɛsɛe Babilon kurow no. (Yesaia 13:19; 14:22, 23) Ɔkyerɛɛ ɔkwan pɔtee a eyi bɛfa so aba. Na asraafo a wɔrebɛsɛe kurow no bɛma Babilon kurow no asubɔnten no ayow, na wɔakɔ kurow no mu a obiara ne wɔn nko. Anso hɔ ara. Yesaia nkɔmhyɛ no bɔɔ ɔhene a na ɔbɛko adi Babilon so a ɔne Kores no mpo din.—Yesaia 44:27-45:2.\n16 Wɔka faa Babilon ho sɛ: “Obi rentra mu da biara da, na obi renkɔtra hɔ, awo ntoatoaso a edidi so mu, na Arabiani bi rensi ntamadan hɔ, na nguanhwɛfo nso remma wɔn mmoa mmutuw hɔ.” (Yesaia 13:20) Ɛnyɛ kurow no sɛe nko ho asɛm na na ɛwɔ nkɔmhyɛ yi mu. Ɛdaa no adi sɛ na wɔrenkyekye Babilon bio. Asɛm yi mmamu ho adanse wɔ hɔ a wubetumi ahu. Tete Babilon amamfõ a efi Iraq ahenkurow Baghdad anafo fam kɔ hɔ yɛ kilomita 80 no yɛ adanse a ɛkyerɛ sɛ asɛm a Yehowa nam Yesaia so kae no abam: “Mede ɔsɛe prae mapra no.”—Yesaia 14:22, 23.%\n17 Sɛ yesusuw sɛnea Bible yɛ nhoma a emu nkɔmhyɛ bam no ho a, ɛhyɛ yɛn gyidi den, ɛnte saa? Nokwasɛm ne sɛ, sɛ Yehowa Nyankopɔn ama nkɔm a ɔhyɛe wɔ bere bi a atwam no abam a, ɛnde ɛsɛ sɛ yenya ahotoso koraa sɛ ɔbɛma paradise asase ho bɔhyɛ no nso abam. (Numeri 23:19) Nokwarem no, yɛwɔ “ade a egyina daa nkwa anidaso a Onyankopɔn a ontumi nni atoro no ahyɛ ho bɔ fi teteete no so.”—Tito 1:2.^\nBible yɛ Onyankopɔn asɛm ma enti ɛyɛ nokware na yebetumi de yɛn ho ato so.— 2 Timoteo 3:16.\n* Ɛwom sɛ nnipa bi ka sɛ nsɛm a ɛwɔ Bible afã bi ne afã foforo nhyia de, nanso nsɛm a ɛtete saa a wɔka no nni nnyinaso. Hwɛ nhoma, The Bible—God’s Word or Man’s? (Bible—Onyankopɔn Asɛm Anaasɛ Nnipa Asɛm) a Yehowa Adansefo atintim no ti 7.\n# Sɛ nhwɛso no, hwɛ abusua a Yesu fi mu a wɔakyerɛkyerɛ mu wɔ Luka 3:23-38 no.\n% Sɛ wopɛ Bible nkɔmhyɛ ho nsɛm pii a, hwɛ Amansan Nhoma, nhomawa a Yehowa Adansefo atintim no kratafa 27-9.\n^ Babilon sɛe no yɛ Bible nkɔmhyɛ a abam no ho nhwɛso biako pɛ. Nhwɛso foforo bi ne Tiro ne Niniwe sɛe no. (Hesekiel 26:1-5; Sefania 2:13-15) Afei nso, Daniel nkɔmhyɛ no kaa wiase ahemman a na ebedi Babilon akyi aba no ho asɛm. Ebi ne Media ne Persia ne Hela. (Daniel 8:5-7, 20-22) Sɛ wopɛ Mesia no ho nkɔmhyɛ pii a enyaa mmamu wɔ Yesu Kristo so ho nkyerɛkyerɛmu a, hwɛ Nkekaho no.


Onyankopɔn Betumi De Yɛn Bɔne Akyɛ Yɛn Anaa? | Bible Nsɛmmisa\nKENKAN WƆ Afrikaans Albanian Amharic Arabic Armenian Aymara Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Dangme Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kikuyu Kinyarwanda Kirghiz Korean Lingala Lithuanian Luo Malagasy Myanmar Ngabere Norwegian Nzema Papiamento (Curaçao) Polish Portuguese Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swedish Tagalog Thai Tigrinya Tsonga Tswana Turkish Twi Ukrainian Uruund Vietnamese Wayuunaiki Xhosa Yoruba Zulu\nYebetumi asɔ Onyankopɔn ani; ɛmmoro yɛn ahoɔden so\nBible ka sɛ nnipa nyinaa yɛ abɔnefo. Yɛn nyinaa fi onipa a odi kan, Adam mu, enti ɔde bɔne awo yɛn. Ɛno nti, ɛtɔ da a yɛyɛ bɔne na akyiri yi yɛanu yɛn ho. Onyankopɔn Ba Yesu Kristo awu de apata yɛn bɔne. N’afɔrebɔ wu no nti, yetumi nya bɔne fafiri. Eyi yɛ akyɛde a efi Onyankopɔn hɔ.—Kenkan Romafo 3:23, 24.\nNnipa binom ayɛ bɔne akɛse atia Onyankopɔn, na wosuro sɛ ebia ɔremfa nkyɛ wɔn. Nanso, biribi wɔ Onyankopɔn Asɛm mu a ɛma yɛn ani gye. Ɛka sɛ: “Yesu mogya hohoro yɛn ho fi bɔne nyinaa ho.” (1 Yohane 1:7) Sɛ mpo obi yɛ bɔne a emu yɛ duru, na sɛ onu ne ho paa a, Yehowa yi ne yam de kyɛ no.—Kenkan Yesaia 1:18.\nDɛn na ɛsɛ sɛ yɛyɛ na Onyankopɔn de yɛn bɔne akyɛ yɛn?\nSɛ yɛpɛ sɛ Yehowa Nyankopɔn de yɛn bɔne kyɛ yɛn a, ɛsɛ sɛ yesua ne ho ade hu n’akwan, n’afotu, ne nea ɔpɛ sɛ yɛyɛ, na yɛte ase yiye. (Yohane 17:3) Yehowa yam ye, enti sɛ obi yɛ bɔne na ɔyere ne ho sɛ ɔbɛsesa a, ɔde ne bɔne kyɛ no.—Kenkan Asomafo Nnwuma 3:19.\nYebetumi asɔ Onyankopɔn ani; ɛmmoro yɛn ahoɔden so. Yehowa nim sɛ yɛyɛ mmerɛw. Ɔyɛ mmɔborɔhunufo a ne yam ye. Wohwɛ sɛnea n’adɔe dɔɔso no a, wunhu sɛ ɛsɛ sɛ wusua ne ho ade pii na wuhu nea woyɛ a, ɛbɛsɔ n’ani?—Kenkan Dwom 103:13, 14.


Nnianimu - MHAHS\nWo nim biribi?\nNsosoniee ben na eda HIV ne AIDS ntem?\nKwan ben na HIV yadee fa so sae?\nekwan ben na mefa so abɔ me ho ban afiri HIV ho?\nMeye den na mahunu se me wɔ HIV?\nMeye den na mahunu se obi wɔ HIV/AIDS?\nAmanone akwantuo ne HIV/AIDS\nSe wode w'asem befa nsem-ase-kyerefoɔ so\nHIV ye moawa noa ede AIDS eba.\nHIV/AIDS kye obiara, mfa ho ne wo mfie, nea wo honam te, baabi ko a wofi, anaa som ko a wosom.\nWiase afana nyinaa\nWiase mu nyinaa nipa beye opepe- pee aduasa nan (34,000,000) na ewɔ saa yadee HIV/AIDS yi bi. Saa nipa yi mu fa kesee no ara ye maa ne mofra.\nHIV no titriw fa obaa ne obirama nna mu na esae\nAustralia man yi mu....\nNipa beye mpem-aduonu anan (24,000) na ewɔ saa HIV/AIDS yadee yi bi. Australia man yi mu ha,\nHIV yadee no saee gyina marima ne marima nnaee mu titiriw. Mmom yadee no saee wɔ marima ne maa nnaee mu nso edɔɔso. Wiase mu nyinaa nso, marima ne maa nnaee mu titiriw na HIV yadee yi fa so sae.\nEkwan ahoro wo ho a ye sa HIV yaree yi , na ema nipa nso yin kye na ema nipa apomuden.\nSe wode kodom ne obaa da anaa se wofa ne wo neto a, ana wo ne obi anfa mpanee anaa mfidie basabasa anwowo wo ho a HIV yaree no ntumi wo.\nWɔtaa twere anaa ɔbɔ HIV ne AIDS din bɔ mu se adee baako. Nanso nsosoniee da HIV ne AIDS ntem.\nHIV gyina hɔ ma 'Human Immunodeficiency Virus'- eye yadee moawa a eko tia nipadua no ahobanbɔ biara a ewɔ ne mu mma n'ahoɔden so te. Se moawa yi bi kɔ nipadua no mu a, na ekyere se saa nipa no anya HIV.\nHIV moawa no ko tia nipadua no ahobanbɔ a ewɔ no mu. Se w'ampe aduro anye a, moawa yi tumi see nipadua no ahobanbɔ biara kɔduru mpenpensoɔ bi a saa nipa no ntumi mɔ neho ban mfiri yadee biara ho. Yei ma yadee biara nya kwan wɔ nipadua no mu mma etumi de owuo mpo ba. eduru saa mpenpensoɔ yi a na yefre no AIDS anaa 'Acquired Immune Deficiency Syndrome'.\nSe yeka se obi anya HIV a, na enkyere se wanya AIDS anaase saa nipa no reba abewu. empo se aduro-ye amma mu koraa, nipa bi nom a anya HIV tumi tena ase kye. Seesei koraa dee, aduro wɔ hɔ a etumi dwodwo HIV ano sedee ebyeye na entumi nane AIDS ntemtem. Se aduro- ye ba mu dee a, nipa pii a wanya HIV tumi tena ase nyini kye wɔ ahoɔden mu bɔ wɔn bra sedee efata.\nHIV yadee yi yehu no wɔ mogya mu, nipa ho nsuo ene nufusuo mu. Obi a ɔwɔ saa yadee yi bi ho nsuo, ne mogya, anaa ne nufusuo kɔ obi foforɔ mu a, ema ɔno nso nya yadee yi bi.\nHIV TUMI SAE wɔ saa kwan yi so:\nSe obi ne obi beda na w'amfa kɔndɔm ammɔ ne ho ban.\nSe obi ne obi de panee baako betwe nubɔne awowɔ wɔn ho.\nSe wode panee a yemfa nuu aduro mu betwere anaa betuetue wo ho (tattooing).\nɔbaa pemfoɔ nso tumi de\nHIV sae ne ba wɔ yefunu mu, awoye anaa nufusuo ma mu.\nMogya-mma mu nso HIV tumi sae (Australia ha, firi 1985, wɔhwehwe mogya biara a ɔde mma obi mu hunu se HIV moawa yi bi nni mu ansaana ɔde ama nipa ko).\nHIV NTUMI NSAE wɔ saa kwan yi so:\nAtere anaa prete baako mu adidie\nMpasotam korɔ so da\nTiafi baako so ne\nAdwaree korɔ mu adware\nAnaase wobesɔ obi mu keke.\nNtumoa bi tese ntontom mfa HIV mma.\nWɔ nna afa mu\nHIV moawa no nam ekuro anaa epira nketenkete bi a ebetɔ ɔbaa ase, ɔbarima kɔte ho anaa ne to na esae nipa. HIV tumi sae bere a obi a moawa no bi wɔ ne mogya mu ne obi foforɔ beda na wamfa kɔndɔm ammɔ wɔn ho ban.\nSedee ebeye na wonya HIV ara ne se, Wo bebɔ wo ho ban Wɔ nna mu. Bere biara a wobefa obi, se wobefa no wɔ nanim anaa ne to, hwe se wobehye kɔndɔm na wode nku-nsuo (KY jelly anaa Wetstuff) befefa bea ko ama ehɔ aye toro ansaana wafa no. Saa banbɔ yi nso bebɔ wo ho ban afiri nyarewa ahodoɔ bebiree a yenya firi nna mu no ho.\nKwan a yefa so hye kɔndɔm\n1. Fa ntoboasee te kɔndɔm kotokuo no ano na w'ante kɔndɔm no ankasa mu.\n2. Kyim kɔndɔm no ti wɔ wo nsa ntem sedee mframa a egyina mu no bepue. Afei pia kɔndɔm no hye kɔtee no ho ma no nkosi asee pee.\n3. W'ahye kɔndɔm yi awie no, fa nku-nsuo (water- based lubricant) fa ho.\n4. Sɔ kɔndɔm no mu wɔ kɔtee no ase bere a wo ne onipa ko ada awie a woretu afriri mu no sedee ebeye na wo ho nsuo no mpue abɔnten.\n5. To kɔndɔm no twene. Ensane mfa hye bio.\nNubɔne panee wowɔ ne honam ani tuetue (tattooing)\nHIV tumi sae bere a obi ne obi bekye panee baako, anaa yede panee a yede atuetue obi honam ani dada betuetue nipa foforɔ honam ani.\nSedee ebeye na wonya HIV bere a worewowɔ wo ho nubɔne:\nene obi nkye panee ne awowɔadee a yede twe nubɔne wowɔ biara. Sedee ebeye na wonya HIV bere a woretuetue wo honam ani:\nKɔ honam ani-tuetue bea papa a ɔwɔ abodin krataa wɔ homan ani-tuetue mu na afei mpanee a ɔde ye adwuma no nso, ɔwie a ɔtugu, anaa ɔnoa mu yie ansaana ɔde aye adwuma bio.\nNneema yeinom ye nso bebɔ wo ho ban afiri nyadewa foforɔ bi te se, 'hepatitis B' ne 'hepatitis C' ho.\nObaatan de resae ne ba\nObaa pemfoɔ a ɔwɔ HIV betumi de asae neba a ɔda yefono mu, bere a wakɔ awoɔso, anaa bere a wawo abofra no awie na ɔrema no nufusuo. Seesei dee mmaa pii a ɔwɔ HIV tumi wo mofra a wɔn ho ye den, se wɔnya aduro nom bere a wɔnyem abofra noa.\nSe wo ye ɔbaa pemfoɔ a wowɔ HIV yi bi, anaa wo ye ɔbaa a woredwene awoɔ ho a, kɔne wo 'dokota' nkasa ntempa yi ara. enam se HIV moawa yi wɔ nufusuo mu nti, Australia ha wɔmma ho kwan ma mmaatan a ɔwɔ HIV mma wɔn mofra nufusuo. Kwan papa a ɔfaso ma mofra aduane pii wɔ hɔ.\nMogya twe-kye anaa mogya nneema biara\nWɔ Australia ha efiri afe 1985 reba, wɔhwehwe mogya ne mogya nneema biara mu hwe hunu se HIV biara nni mu. Nipa a ɔwɔ HIV ntumi ntwe mogya nkye. Nanso amanone aman pii so mogya twe-kye daso ye adee bi a eye hu yie.\nSe biribi kyere w'adwene a fre Se wope se wone yen kasa wɔ saa nsem yi ho wɔ wo kurom kasa mu a, fre saa ahoma- trofoɔ yi 131450. Se wofre a, bisa se wɔma wo nsem-ase- kyerefoɔ (interpreter) na se nsem-ase-kyerefoɔ yi ba ahoma no so a, ma no mfre ahoma- trofoɔ ko a wope ma wo. Yei bema w'atumi aka wo kromu- kasa afa nsem-ase-kyerefoɔ yi so.\nWo betumi ahunu se wanya HIV bere a w'akɔhwehwe wo mogya mu. Mpen pii yehunu HIV moawa yi bosome miensa ntem bere a obi anya yadee yi bi no. etɔ dabi a wɔtumi ma wo kɔhwehwe wo mogya mu ne mprenu so, ansaana wasi so dua se w'anya HIV yi bi.\nSaa mogya nhwehwemu yi woye no wɔ ayaresabea a ehwe nna apomden so biara mu wɔ Australia afanaa nyinaa -wɔngye sika biara. Wo kɔ saa ayaresabea hɔ a, eho nhia se wobebɔ wo din anaa wo wɔ 'Medicare card'. Saa mogya nhwehwemu yi nso wobetumi aye no wɔ wo dokota hɔ.\nWɔhye bɔ se obibiara nte wo HIV mogya nhwehwemu yi mu asem. Asekyere ne se, asem biara a efa wo ho a apomden adwumayefoɔ anaa akuoakuo a eye HIV/AIDS ho adwuma nsa beka ye kokoamu-asem, obi nte bi gye se w'ama ho kwan se wɔnka nkyere obi ansaana w'atumi ada no adi.\nWorentumi mfa w'ani keke nhunu se obi wɔ HIV/AIDS\nNipa dodoɔ no ara a ɔwɔ HIV moawa yi bi wɔ ahoɔden, na bribiara nkyere se ɔwɔ moawa yi bi. ebetumi adi mfie bebiree ansaana AIDS yadee yi ayi ne ho adi. Nipa pii wɔ hɔ a ɔwɔ HIV moawa yi bi, nanso wɔnim mpo se ɔwɔ bi.\nWuutu kwan ako amanone\nHIV/AIDS wo oman biara so ewo wiase afanan yenaa so. Se wore tu kwan a fa kondom ne nku a wode be popa wo ho ansa na woneobi ada.. Ene obi nfa panee baako nnwo moho. Se wode kondom ne pane foforo bo w oho ban a ebeboa wo senea wonya HIV/AIDS yaree no bi.\nWo betumi anya obi a obekyerekyere nsem mu ama wo se wone apomuden asuafoo adwumayefo ekasa a.\nNsem ase akyerekyerefoo betwumi aboa wo wo\nWobe kyere kyere wo biibiiaa ase\nNea wobeka biara wote asee\nBisa nsem na wonkyere kyere wo mu\nMa kwan na yennye wo nsohwe nsa wo yaree\nNsem ase akyerekyere foo wo mmra se wasem biara keka kokoamu a obiara ente Bisa asemakyerekyerefoo ase se wo hyia apomdenfoo adjumayefoo a Telephone akyereuyerefoo (TIS oman nu nyinaa) ewo Australia baabiara Fre 131 450 (ne boo ye foofoofo) na kasa a wope no ye de wo ato so akasa .


Nahum 3 | Intanɛt So Bible| Wiase Foforɔ Nkyerɛaseɛ\n“Kurow a ehwie mogya gu, due!” (1-19)\nNea enti a wɔde atemmu reba Niniwe so (1-7)\nNiniwe bɛhwe ase te sɛ No-Amon (8-12)\nƆkwan biara so Niniwe bɛhwe ase (13-19)\n3 Kurow a ehwie mogya gu, due! Nnaadaa ne korɔnbɔ ahyɛ no ma. Daa ɔfom nneɛma. 2 Apɔnkɔ abaa ne nteaseɛnam nan ase gyigye wɔ hɔ;Apɔnkɔ a wɔretu mmirika denneennen ne nteaseɛnam a ɛrehuruhuruw ba. 3 Ɔpɔnkɔsotefo abedu, sekan ano repa gya, na peaw ano repa yerɛwyerɛw;Nnipa pii awuwu, na afunu sum hɔ;Awufo no dodow nni ano. Nkurɔfo nan pempem afunu. 4 Ne nyinaa fi tuutuuni no aguamammɔ bebrebe no,Ɔbea nuonyamfo a ne ho yɛ fɛ, asumansɛm hemmaa no;Ɔno na ɔde n’aguamammɔ sum aman afiri na ɔde n’asumansɛm nya mmusua. 5 Asafo Yehowa aka sɛ: “Hwɛ, me ne wo* anya!+Mɛpagyaw w’ataade akodu wo ti;Mɛma amanaman ahu w’adagyaw,Na ahenni ahu w’animguase. 6 Mehwie nneɛma fĩ agu wo so,Megu w’anim ase pɔtɔɔ,Na nkurɔfo ahwɛ wo asua nyansa.+ 7 Obiara a obehu wo no beguan afi wo ho+ na waka sɛ,‘Niniwe abɔ! Hena na obegyam no?’ Ɛhe na menya awerɛkyekyefo ama wo? 8 No-Amon*+ a ɛwɔ Nil asuasu ho+ no, wokyɛn no anaa? Ɔno na na nsu atwa ne ho ahyia;Ɛpo na na ɛyɛ n’ahode; ɛpo na na ɛyɛ n’afasu. 9 Etiopia ne Egypt hɔ na onyaa ahoɔden a enni ano. Put+ ne Libiafo nso boaa wo.+ 10 Ne nyinaa akyi, wɔkyeree no kɔe;Wɔde no kɔɔ obi man so.+ Ne mma nso, wɔtetew wɔn mu wɔ mmɔnten so baabiara. Wɔbɔɔ ne mmarima anuonyamfo so ntonto,Na wɔde nkɔnsɔnkɔnsɔn guu n’atitiriw nyinaa. 11 Wo nso wobɛbow nsã,+Na wubeguan akɔtɛw. Na wo tamfo hɔ na wobɛhwehwɛ guankɔbea. 12 W’abannennen nyinaa te sɛ borɔdɔma aba a edi kan;Sɛ wɔwosow a, ɛporow gu adifo anom. 13 Hwɛ, wo dɔm bɛdan mmea. Wobebue w’asaase apon ato hɔ ama w’atamfo. Ogya bɛhyew nnade a ɛbrambram w’apon akyi no. 14 Fa nsu sie ma da a wɔbɛka mo ahyem no.+ Hyɛ w’abannennen mu den. Kɔ atɛkyɛ mu na kɔwɔw dɔte,Na so ade a wɔde twa birikisi mu. 15 Ɛhɔ mpo ogya bɛhyew wo. Na sekan bedi wo nam.+ Ɛbɛsɛe wo te sɛ nea ntutummɛ sɛe ade.+ Ma wo dodow nnɔɔso sɛ ntutummɛ mma; Ampa, ma wo dodow nnɔɔso sɛ ntutummɛ. 16 Woama w’aguadifo adɔɔso asen ɔsoro nsoromma. Ntutummɛ mma worɔw wɔn ho gu hɔ, na wotu kɔ. 17 W’awɛmfo te sɛ ntutummɛ,Na wo mpanyimfo te sɛ ntutummɛ manyamanya. Wɔtetare ban ho awɔw da,Nanso owia bɔ pɛ na wɔatu kɔ,Na obiara nhu baabi a wɔwɔ bio. 18 O Asiria hene, wo nguanhwɛfo retɔ nko;W’atumfo adwudwo wɔn ho wɔ wɔn atenae. Wo manfo ahwete wɔ mmepɔw so,Na obiara nni hɔ a ɔbɛboaboa wɔn ano.+ 19 Worennya ahotɔ biara wɔ w’amanehunu mu. Wo kuru renwu da. Wɔn a wɔbɛte wo ho nsɛm nyinaa bɛbɔ wɔn nsam;+Efisɛ atirimɔdensɛm a wode dii nkurɔfo daa no, hena na woamfa bi anni no?”+\n^ Kyerɛ sɛ, Thebes.


Bible Mu Nsɛm Mordekai ne Ester - Yehowa Adansefo Intanɛt Dwumadibea\nMOMMA yɛnsan yɛn akyi nkɔ mfe kakra ansa na Esra rekɔ Yerusalem. Ná Mordekai ne Ester ne Israelfo atitiriw wɔ Persia ahemman no mu. Ná Ester yɛ ɔhemmaa, na na n’agya nuabarima ba Mordekai na odi ɔhene akyi wɔ tumi mu. Ma yɛnhwɛ sɛnea eyi bae.\nEster awofo wui bere a osua koraa, enti Mordekai na ɔtetee no. Ná Persia hene Ahasweros wɔ ahemfie bi wɔ Susan kurom, na na Mordekai yɛ ne nkoa mu biako. Da koro, ɔhene yere Wasti yɛɛ no so asoɔden, enti ɔhene paw ɔyere foforo ma ɔbɛyɛɛ ne hemmaa. Wunim ɔbea a ɔpaw no no? Yiw, ababaa Ester a ne ho yɛ fɛ no.\nWuhu ɔbarima ɔhantanfo yi a nkurɔfo rebɔ wɔn mu ase ama no no? Ɔne Haman. Ɔyɛ onipa titiriw wɔ Persia. Na Haman pɛ sɛ Mordekai, a wuhu no sɛ ɔte hɔ no nso bɔ ne mu ase ma no. Nanso na Mordekai renyɛ saa. Ná onsusuw sɛ ɛteɛ sɛ ɔbɛbɔ ne mu ase ama onipa bɔne a ɔte saa. Eyi hyɛɛ Haman abufuw kɛse. Enti nea ɔyɛe ni.\nHaman kaa Israelfo ho atosɛm kyerɛɛ ɔhene no. Ɔkae sɛ: ‘Wɔyɛ nnipa bɔne a wonni wo mmara so. Ɛsɛ sɛ wokunkum wɔn.’ Na Ahasweros nnim sɛ Ester yɛ Israelni. Enti otiee Haman, na ɔhyɛɛ mmara bi sɛ ɛsɛ sɛ wokunkum Israelfo nyinaa da pɔtee bi.\nBere a Mordekai tee mmara no ho asɛm no, ɛhaw no pii. Ɔsoma ma wɔkɔka kyerɛɛ Ester sɛ: ‘Ka kyerɛ ɔhene, na srɛ no ma onnye yɛn.’ Ná mmara mma kwan wɔ Persia sɛ obi bɛkɔ ɔhene anim bere a wɔmfrɛɛ no. Nanso Ester kɔe bere a wɔmfrɛɛ no. Ɔhene de ne sika poma no kyerɛɛ no so, a ɛkyerɛ sɛ ɛnsɛ sɛ wokum no. Ester too nsa frɛɛ ɔhene ne Haman tow wɔn pon kɛse. Ɛhɔ na ɔhene bisaa Ester dekode a ɔhwehwɛ fi ne nkyɛn. Ester kae sɛ sɛ ɔne Haman bɛsan aba apontow ase bio n’adekyee a, ɔbɛka akyerɛ no.\nSaa apontow no ase no Ester ka kyerɛɛ ɔhene no sɛ: ‘Wɔrebekunkum me ne me nkurɔfo.’ Ɔhene bo fuwii. Obisae sɛ: ‘Hena na wasi ne bo sɛ ɔbɛyɛ ade a ɛte saa?’\nEster kae sɛ: ‘Saa nipa no ne ɔtamfo Haman ɔbɔnefo yi!’\nAfei de ɔhene no bo fuwii kɛse. Ɔhyɛe sɛ wonkum Haman. Akyiri yi, ɔhene no yɛɛ Mordekai obi a odi ɔhene akyi wɔ tumi mu. Afei Mordekai ma wɔyɛɛ mmara foforo a ɛmaa Israelfo no ko peree wɔn ti ɛda a na anka ɛsɛ sɛ wokunkum wɔn no. Afei esiane sɛ na Mordekai yɛ onipa titiriw nti, nnipa pii boaa Israelfo no, na wogyee wɔn fii wɔn atamfo nsam.\nEster nhoma a ɛwɔ Bible mu no.\nHenanom ne Mordekai ne Ester?\nAdɛn nti na na Ɔhene Ahasweros pɛ ɔyere foforo, na hena na ɔpaw no?\nHena ne Haman, na dɛn na ɛhyɛɛ no abufuw kɛse?\nMmara bɛn na wɔhyɛe, na dɛn na Esther yɛe bere a ne nsa kaa nkra fii Mordekai hɔ no?\nDɛn na ɛtoo Haman, na dɛn na wɔyɛɛ Mordekai?\nƆkwan bɛn so na wogyee Israelfo fii wɔn atamfo nsam?\nKenkan Ester 2:12\nƆkwan bɛn so na Ester kyerɛe sɛ mfaso wɔ so sɛ yebenya “honhom a edwo na ɛyɛ komm”? (Ester 2:15; 1 Pet. 3:1-5)\nKenkan Ester 4:1-17.\nWɔ sɛnea wɔmaa Ester hokwan ma ɔde gyinaa nokware som akyi no ho no, hokwan bɛn na wɔde ama yɛn nnɛ sɛ yɛmfa nna yɛn ho a yɛatu ama ne nokware a yedi ma Yehowa no adi? (Ester 4:13, 14; Mat. 5:14-16; 24:14)\nKenkan Ester 7:1-6.\nƆkwan bɛn so na Onyankopɔn nkurɔfo pii a wɔwɔ hɔ nnɛ ansuro ɔtaa a ebetumi aba wɔn so te sɛ Ester? (Ester 7:4; Mat. 10:16-22; 1 Pet. 2:12)


Nnipa a wɔde wɔn di dwuma a wonsiw ano ne wiase nyinaa hyew no bɛma nkurow akɛse akɔ fam wɔ wiase nyinaa – JucelinoLuz\nÁguas de Lindóia, Ɔpɛpɔn 18, 2020\nMpoano nkurow pii rekɔ fam ntɛmntɛm sen sɛnea ɛpo no rekɔ soro, sɛnea honhom mu anisoadehu ahorow a efi 1975 mu kyerɛ no, a ɛreba mu fi 2007 kosi 2022 ne nea ɛkeka ho…\nYɛrentumi nkɔ so nhwehwɛ ɔkwan a yɛbɛfa so abu yɛn ho bem wɔ ɔhaw ahorow a yɛde reba okyinnsoromma yi so no ho, efisɛ yebetumi asan anya po no, yebetumi ama wiase nyinaa hyew ayɛ brɛoo, aboaboa nwura ano na yɛasan de adi dwuma yiye, na yɛatew mframa bɔne a ɛba no so ntɛmntɛm.in wim tebea no, afei ɛsan kɔ yɛn ankasa ne yɛn po so.\nAnisoadehu ahorow no hwehwɛɛ nkurow 200 a ɛwɔ nsasepɔn ahorow so no tebea mu. Wɔde daakye nsoromma akwantuo ne afe 2007 ne 2020 ntam no, anisoadehunu no kyerɛɛ nsakraeɛ a ɛwɔ asase sorokɔ mu de milimita pɛpɛɛpɛ. Adaeso ahorow no hui sɛ nkurow pii rehu amane wɔ adeyɛ bi a wɔfrɛ no subsidence, asase ani a ɛkɔ fam esiane nneɛma a ɛsakra wɔ asase ase no mu nti. Wɔ emu dodow bi mu no, nsu a woyi fi asase ase no fi nsu a ɛtɔ gu fam no. anaasɛ aboɔden abo a nnipa dwumadi de hwehwɛ mu, nkɛntɛnso a wiase nyinaa hyew de ba.\nWiase nyinaa hyew: mpoano nkurow no nkrabea yɛ ‘sum’, Jucelino Luz bɔ kɔkɔ\nAdan ne akwan a ‘akɔ fam’ no hyɛ ɔhyew a ɛrekɔ soro wɔ Arctic no agyirae\nEbia nkurow a akɔ fam mu gyidi bɛma yehu po a ɛreforo no\nBlue area no mem bɛboro milimita 10 afe biara.\nAnyɛ yiye koraa no, nkurow 72 rekɔ fam bɛboro sɛntimita 1 afe biara, a ɛboro po mu nsu a ɛkɔ soro no mmɔho anum – emu bi ne Houston wɔ United States, Kerala wɔ India, ne Kobe wɔ Japan, China, Indonesia, Philippines, fã bi fi Europa, . Afrika, Amerika Mfinimfini ne Kesee Fam\nYɛbɛnya wim tebea ho adeyɛ bi wɔ Brazil a ɛbɛfiri aseɛ firi May 16, 2022 na ɛbɛkɔ so akɔsi August 10, 2022, baabi a yɛbɛnya ɔhyew a ɛba fam paa, ɛbɛtumi aba sɛ sukyerɛmma bɛtɔ, anyinam ahum ne osuo a ano yɛ den paa a mframa a ɛboro 130 kms dɔnhwerew a ɛkɔ a ɛbɛkɔ ɔman no mmeae ahorow (a ɛde nnipa pii a wɔayɛ wɔn basabasa bɛba) .\nNa saa berɛ korɔ no ara bɛsi wɔ Europa Afrika, Asia, Amerika Mfinimfini ne Atifi ne Anafoɔ wɔ da korɔ no ara a yɛaka ho asɛm wɔ atifi hɔ no mu – nanso ɛwɔ ɔhyew a ɛkorɔn paa, ogya, ahum, ahum, ahum ne ahum, nsuyiri ne ɔsɛeɛ.\nAnisoadehufo no bɔ kɔkɔ sɛ, sɛ adeyɛ no kɔ so sɛnea ɛte mprempren no a, po mu nsu a ɛkɔ soro ho nhwɛso ahorow rentumi nkyerɛ sɛnea nsuyiri a ebetumi aba nkurow yi mu no mu yɛ den no yiye.\nƆbenfo. Jucelino Luz – nhwehwɛmufo, ɔkyerɛwfo, nneɛma a atwa yɛn ho ahyia ho ɔbenfo, ɔdeyɛfo ne honhom mu ɔfotufo


Genesis 25 | Intanɛt so Bible | Wiase Foforɔ Nkyerɛaseɛ\n25 Abraham san waree ɔbea bi a ne din de Ketura.+ 2 Akyiri yi wɔwoo Simran, Yoksan, Medan, Midian,+ Yisbak ne Suha.+ 3 Yoksan woo Saba+ ne Dedan.+ Na Dedan woo Asurim ne Letusim ne Leumim. 4 Midian nso woo Efa,+ Efer, Hanok, Abida, ne Eldaa.+ Eyinom nyinaa yɛ Ketura mma. 5 Akyiri yi Abraham de nea ɔwɔ nyinaa maa Isak,+ 6 na Abraham kyɛɛ n’ayefam mma no ade.+ Na bere a ɔda so te ase no, ɔma wofii ne ba Isak nkyɛn+ de wɔn ani kyerɛɛ apuei fam kɔɔ Apuei+ asase so. 7 Mfe a Abraham de tenaa ase nyinaa si ɔha aduɔson anum. 8 Afei Abraham gyaa mu wui. Saa bere no na wanyin abɔ akora a ne nna amee no, na wosiee no kaa ne nkurɔfo ho.+ 9 Na ne mma Isak ne Ismael siee no wɔ Makpela ɔbodan mu wɔ Hitini Sohar ba Efron asase a ɛda Mamre+ anim no so; 10 ɛno ne asase a Abraham tɔ fii Het mma hɔ no. Ɛhɔ na wosiee Abraham ne ne yere Sara+ nyinaa. 11 Na Abraham wu akyi no, Onyankopɔn kɔɔ so hyiraa ne ba Isak,+ na Isak tenaa Beer-Lahai-Roi+ nkyɛn baabi. 12 Ismael+ a Egyptni Hagar, Sara afenaa no, woo no maa Abraham+ no ho nsɛm ni. 13 Afei Ismael mma ne wɔn mmusua din ni: Ismael ba panyin ne Nebaiot,+ na wɔn a wodi hɔ ne Kedar,+ Adbeel, Mibsam+ 14 ne Misma, Duma, Masa, 15 ne Hadad,+ Tema,+ Yetur, Nafis ne Kedema.+ 16 Eyinom ne Ismael mma ne wɔn din, sɛnea wɔn nkurow ne wɔn nsraban+ te: atitiriw dumien ne wɔn mmusua.+ 17 Mfe a Ismael dii si ɔha aduasa ason. Afei ogyaa mu wui, na wosiee no kaa ne nkurɔfo ho.+ 18 Na wɔtenaa Hawila+ a ɛbɛn Sur,+ a ɛwɔ Egypt anim, kɔpem Asiria. Na ɔtenaa ne nuanom nyinaa anim.+ 19 Abraham ba Isak ho nsɛm ni.+ Abraham woo Isak. 20 Isak dii mfe aduanan no, ɔwaree Rebeka a ne papa ne Siriani+ Betuel+ a ofi Padan-Aram; na ne nua ne Siriani Laban. 21 Isak srɛɛ Yehowa maa ne yere,+ efisɛ na ɔnwo;+ na Yehowa tiee n’adesrɛ,+ na ne yere Rebeka nyinsɛnee. 22 Na mmofra no dii aperepere+ wɔ ne yam, enti ɔkae sɛ: “Sɛ saa na ɛbɛkɔ so a, ɛnde na mete nkwa mu reyɛ dɛn?” Enti okobisaa Yehowa asɛm no mu.+ 23 Ɛnna Yehowa ka kyerɛɛ no sɛ: “Aman abien na ɛwɔ wo yam,+ na mmusuakuw abien a wɔyɛ soronko befi wo yam;+ na abusua biako bɛyɛ den asen biako,+ na ɔpanyin no bɛsom akumaa no.”+ 24 Bere a n’awo duu so no, na nta na ɛwɔ ne yam.+ 25 Nea odi kan no bae no, na ɔyɛ kɔkɔɔ na ne ho nyinaa yɛ nhwi+ kuhaa te sɛ nea ɔhyɛ atade; enti wɔtoo no din Esau.+ 26 Ɛno akyi no ne nua no bae a na okura Esau nantin;+ enti ɔtoo no din Yakob.+ Rebeka woo wɔn no na Isak adi mfe aduosia. 27 Mmofra no nyinii; ná Esau yɛ obi a onim ahayɔ+ a ɔpɛ wuram kɔ, na Yakob de, ɔyɛ obi a ne ho nni asɛm+ a ɔte ntamadan mu.+ 28 Na Isak pɛ Esau asɛm efisɛ na onya hanam we, na na Rebeka nso pɛ Yakob asɛm.+ 29 Bere bi na Yakob renoa asɛdua, na Esau fi wuram bae a na wabrɛ. 30 Enti Esau ka kyerɛɛ Yakob sɛ: “Mesrɛ wo ma me ade kɔkɔɔ yi bi nni; yɛ ntɛm na mabrɛ!” Ɛno nti na wɔtoo no din Edom.+ 31 Na Yakob ka kyerɛɛ no sɛ: “Tɔn wo panyin+ ma me ansa!” 32 Esau buae sɛ: “Owu na merebewu yi, na mpanyinni bɛyɛ me dɛn?” 33 Yakob ka kyerɛɛ no sɛ: “Ka me ntam ansa!”+ Na ɔkaa ntam tɔn ne panyin maa Yakob.+ 34 Na Yakob maa no paanoo ne asɛdua no bi, na odidi nomee.+ Na ɔsɔre kɔe. Enti Esau ammu ne panyin no.+


3 Mose 6 AKCB - Matteus 6 LB\n3 Mose 6:1-30\nBɔne A Ɛsɛ Sɛ Wɔbɔ Ho Afɔdi Afɔre\n1Na Awurade ka kyerɛɛ Mose se, 2“Sɛ obi yɛ bɔne tia me, sɛ ebia, ɔbɛdaadaa ne yɔnko wɔ biribi a wɔde ahyɛ ne nsa anaa ade a wɔawia na wɔde abegyaw no no ho, anaasɛ osisi ne yɔnko, 3anaa otu ahu na ɔka ntam san wɔ ho se dekode no nni ne nkyɛn a, 4sɛ obi yɛ bɔne na odi ho fɔ a, ɔbɛsan de ne akorɔnne no anaa ne tintimgye ade anaa nea wɔde maa no siei anaa agyapade a wɔde ahyɛ ne nsa, anaa ade a ayera no aba, 5biribiara a waka ho ntamhunu no nso, ɔbɛsan de ne nyinaa aba na ɔde ho mfɛntom ɔha mu nkyɛmu aduonu aka ho abrɛ onipa ko a ɛyɛ ne de no wɔ da a ɔrebɔ afɔdi ho afɔre no. 6Nʼafɔdi ho afɔrebɔde no sɛ ɔde odwennini a onni dɛm na ɔsom bo kɔma ɔsɔfo. 7Na ɔsɔfo no de no bɛyɛ mpata ama no wɔ Awurade anim na wɔde ne bɔne akyɛ no.”\n8Afei, Awurade ka kyerɛɛ Mose se, 9“Fa saa mmara a ɛfa ɔhyew afɔre ho yi ma Aaron ne ne mmabarima. ‘Wobegyaw ɔhyew afɔrebɔde no wɔ ogya no so anadwo mu no nyinaa, na ɛsɛ sɛ afɔremuka gya no kɔ so dɛw. 10Ade kye a, ɔsɔfo no bɛhyɛ nʼasɔfotade hyerɛnhyerɛn wɔ ase na wahyɛ atadetam koro no ara bi nguguso na wakɔpra ɔhyew afɔre nsõ no de agu afɔremuka no nkyɛn. 11Afei, ɔbɛsesa ne ntade no na wasoa nsõ no afi beae hɔ de akogu beae foforo a wɔatew hɔ no. 12Saa bere yi nyinaa ɛsɛ sɛ ogya a ɛwɔ afɔremuka no so no dɛw. Ɛnsɛ sɛ edum. Anɔpa biara ɔsɔfo no de ogya foforo bɛhyɛ mu na ɔde da biara ɔhyew afɔre agu so, na wahyew srade a wɔde bɔ da biara asomdwoe afɔre no. 13Ɛsɛ sɛ bere biara ogya no kɔ so dɛw wɔ afɔremuka no so; ɛnsɛ sɛ edum.\n14“ ‘Atoko afɔre ho mmara nso ni: Aaron mmabarima begyina afɔremuka no anim na wɔde atoko afɔrebɔ no ama Awurade. 15Ɔsɔfo no bɛsaw asikresiam a wɔayam no muhumuhu no ne nsa ma na ɔde ngo ne aduhuam afra ahyew no wɔ afɔremuka no so sɛ ehua a ɛsɔ Awurade ani. 16Ɔsaw ne nsa ma wie a, nea ɛbɛka no yɛ Aaron ne ne mmabarima de a wobedi. Wobedi wɔ Ahyiae Ntamadan no adiwo hɔ a wɔremfa mmɔkaw mfra. 17Si so dua sɛ, sɛ wɔto a, wɔmmfa mmɔkaw mmfra mu. Mede saa ɔhyew afɔre a wɔbɔ maa me no bi ama asɔfo no. Esiane sɛ ne nyinaa yɛ bɔne ne afɔdi ho afɔrebɔ, nti ɛyɛ kronkron. 18Aaron asefo mmarima ne asɔfo na wonni mfi awo ntoatoaso so nkosi awo ntoatoaso so. Nanso asɔfo no nko ara na wonni afɔrebɔde a wɔabɔ no ogya so ama Awurade no. Biribiara a ɛbɛka wɔn no bɛyɛ kronkron.’ ”\n19Awurade ka kyerɛɛ Mose se, 20“Da a wɔbɛsra Aaron ne ne mmabarima ngo no, ɛsɛ sɛ wɔde asikresiam lita abien ne fa brɛ Awurade. Wɔde fa bɛba anɔpa na wɔde fa aba anwummere. 21Wɔde ngo bɛfra ato wɔ dade apampaa so. Ɛsɛ sɛ wɔto no yiye na wɔde ba sɛ ehua a ɛsɔ Awurade nʼani. 22Ɔsɔfo a ofi Aaron mmabarima mu a wɔrehyɛ no sɔfo ma wasi nʼagya anan no de bɛma Awurade sɛnea wɔahyɛ ho mmara afebɔɔ sɛ wɔnhyew ne nyinaa no. 23Ɛsɛ sɛ wɔhyew ɔsɔfo biara atoko afɔre a ɔbɛbɔ no nyinaa; ɛnsɛ sɛ wodi.”\n24Afei Awurade ka kyerɛɛ Mose se, 25“Ka kyerɛ Aaron ne ne mmabarima sɛ bɔne afɔrebɔ ho mmara ni: ‘Saa afɔrebɔde yi ho yɛ kronkron yiye enti ɛsɛ sɛ wokum no Awurade anim wɔ beae a wokum ɔhyew afɔrebɔde no. 26Ɛsɛ sɛ ɔsɔfo a ɔyɛ afɔrebɔ no ho adwuma no we afɔrebɔde no wɔ Ahyiae Ntamadan no adiwo hɔ. 27Wɔn a wɔatew wɔn ho a wɔyɛ asɔfo nko ara na wɔwɔ ho kwan sɛ wɔde wɔn nsa ka nam no bi; na sɛ ɛba sɛ aboa no mogya bi pete wɔn ntade mu a, ɛsɛ sɛ wɔhoro ntade no wɔ beae a wɔatew ho hɔ. 28Ɛsɛ sɛ wɔbɔ kuku a wɔnoaa nam no wɔ mu no; na sɛ ɛyɛ kɔbere nso a, ɛsɛ sɛ wotwiw mu, na wɔde nsu hohoro mu nyinaa yiye. 29Ɔbarima biara a ɔfra asɔfo no mu no bedi afɔrebɔde no bi—wɔn nko ara—efisɛ ɛyɛ kronkron yiye. 30Sɛ wɔde bɔne ho afɔrebɔde no mogya no bi kɔ Ahyiae Ntamadan mu hɔ de kɔyɛ mpata wɔ kronkronbea hɔ a, ɔsɔfo biara renwe bi. Ɛsɛ sɛ wɔde ogya hyew aboa no nyinaa wɔ Awurade anim.\nAKCB : 3 Mose 6


Забур 50 CARS - Nnwom 50 AKCB\n1Tweduampɔn, Onyankopɔn, Awurade no kasa,\nna ɔfrɛ asase nyinaa\nefi apuei kosi atɔe.\n2Onyankopɔn hyerɛn fi Sion\nkurow a ne fɛ wie pɛyɛ.\n3Yɛn Nyankopɔn reba nanso ɔrenyɛ komm;\nogya a ɛhyew nneɛma di nʼanim,\nahum a ɛretu atwa ne ho ahyia.\n4Ɔfrɛ ɔsorosoro ne asase,\nsɛ ɔrebu ne nkurɔfo atɛn;\n5Ɔka se, “Boaboa nnipa a wɔatew wɔn ho no ano ma me;\nwɔn a wɔnam afɔrebɔ so ne me yɛɛ apam no.”\n6Ɔsoro pae mu ka ne trenee,\nna Onyankopɔn ankasa ne otemmufo.\n7“Muntie, me nkurɔfo, na mɛkasa,\nmedi adanse atia wo, Israel;\nMene Onyankopɔn, wo Nyankopɔn no.\n8Merenka mo anim wɔ mo afɔrebɔde\nanaa mo hyew afɔre a ɛwɔ mʼanim daa no ho.\n9Anantwinini a wofi mo mfuw so\nanaa mpapo a wofi mo buw mu ho nhia me,\n10efisɛ kwae mu aboa biara yɛ me de,\nanantwi a wɔwɔ nkoko mpempem so nso saa ara.\n11Minim anomaa biara a ɔwɔ mmepɔw no so,\nna wuram abɔde nyinaa yɛ me de.\n12Sɛ ɔkɔm dee me a, anka merenka nkyerɛ mo;\nefisɛ, wiase ne nea ɛwɔ mu nyinaa yɛ me de.\n13Mewe anantwinini nam,\nna menom mpapo mogya ana?\n14Momfa aseda afɔre mma Onyankopɔn,\nna munni bɔ a mohyɛɛ Ɔsorosoroni no so,\n15na momfrɛ me hiada;\nna megye mo na moahyɛ me anuonyam.”\n16Nanso amumɔyɛfo de, Onyankopɔn bisa wɔn se,\n“Adɛn nti na moka me mmara\nna mʼapam da mo ano?\n17Mukyi me nkyerɛkyerɛ,\nna motow me nsɛm gu mo akyi.\n18Sɛ muhu ɔkorɔmfo a mode mo ho bɔ no;\nna mo ne nguaman nso bɔ.\n19Mode mo ano yɛ bɔne,\nna mode mo tɛkrɛma boaboa nnaadaa ano.\n20Mokasa tia mo nuabarima bere biara\nna mosopa mo ankasa na ba.\n21Moayɛ eyinom nyinaa; nanso manka hwee,\nenti mususuw sɛ mete sɛ mo.\nNanso mɛka mo anim,\nna mede mo sobo asi mo anim.\n22“Munnwen eyi ho, mo a mo werɛ fi Onyankopɔn,\nanyɛ saa a, mɛtetew mo mu nketenkete a obiara remmegye mo;\n23Nea ɔbɔ aseda afɔre no hyɛ me anuonyam,\nna osiesie kwan\nsɛnea mɛda Onyankopɔn nkwagye adi akyerɛ no.”\nAKCB : Nnwom 50


‘Nya Akokoduru na Kɔyɛ Adwuma’—1 Beresosɛm 28:20 | Adesua\nKENKAN WƆ Afrikaans Albanian American Sign Language Amharic Amis Angolan Sign Language Arabic Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Bolivian Sign Language Boulou Brazilian Sign Language British Sign Language Bulgarian Cakchiquel (Western) Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Chiyao Chol Chuvash Cibemba Cinyanja Colombian Sign Language Croatian Cuban Sign Language Czech Czech Sign Language Dangme Danish Digor Douala Dutch Ecuadorian Sign Language Edo Efik English Estonian Ewe Fijian Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Greek Greek Sign Language Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Hungarian Sign Language Ibanag Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malawi Sign Language Malay Malayalam Mam Mambwe-Lungu Marathi Maya Mazatec (Huautla) Mbunda Mexican Sign Language Mingrelian Mixe Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguayan Sign Language Persian Peruvian Sign Language Pidgin (Cameroon) Polish Polish Sign Language Ponapean Portuguese Portuguese Sign Language Punjabi Quebec Sign Language Quechua (Ancash) Quechua (Bolivia) Romanian Romanian Sign Language Russian Russian Sign Language Samoan Sango Sepedi Serbian Serbian (Roman) Sesotho (Lesotho) Sesotho (South Africa) Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Spanish Sign Language Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Tswana Turkish Turkmen Tuvaluan Twi Tzeltal Tzotzil Ukrainian Urhobo Uzbek Venda Venezuelan Sign Language Vietnamese Waray-Waray Wolaita Xhosa Yoruba Zande Zapotec (Isthmus) Zimbabwe Sign Language Zulu\n“Nya akokoduru, yɛ den na keka wo ho [anaa kɔyɛ adwuma no]. Nsuro, na mmɔ hu nso, na Yehowa Nyankopɔn, . . . ka wo ho.”—1 BE. 28:20.\nNNWOM: 38, 34\nDɛn na mmabun ne wɔn awofo betumi ayɛ de akyerɛ sɛ wɔwɔ akokoduru?\nDɛn na anuanom mmea mpanyimfo betumi ayɛ de akyerɛ sɛ wɔwɔ akokoduru?\nAnuanom mmarima a wɔabɔ asu no, dɛn na wobetumi ayɛ de akyerɛ sɛ wɔwɔ akokoduru?\n1, 2. (a) Adwuma titiriw bɛn na Yehowa de hyɛɛ Solomon nsa? (b) Adɛn nti na na Dawid redwen Solomon ho?\nYEHOWA ka kyerɛɛ Solomon sɛ ɔnhwɛ mma wonsi Yerusalem asɔrefie no. Adan a ɛho hia sen biara a wɔasisi wɔ wiase no, saa dan no ka ho. Ɔdan a wɔrebesi no, na ɛbɛyɛ ‘kokuroo na ayɛ fɛ na anya din wɔ asase nyinaa so.’ Nea ehia paa no, na asɔrefie no bɛyɛ “nokware Nyankopɔn Yehowa fie.” Solomon na Yehowa ka kyerɛɛ no sɛ ɔnhwɛ ɔdan no si so.—1 Be. 22:1, 5, 9-11.\n2 Ná Ɔhene Dawid wɔ ahotoso sɛ Onyankopɔn bɛboa Solomon, nanso na Solomon yɛ “abofra, na ɔyɛ mmerɛw,” anaa onni osuahu. Yemmisa sɛ, na Solomon benya akokoduru de asi asɔrefie no? Esiane sɛ na Solomon yɛ abofra na onni osuahu nti, na ɛbɛyɛ den sɛ obesi asɔrefie no anaa? Sɛ obetumi asi a, na ebehia sɛ onya akokoduru na ɔkɔyɛ adwuma no.\n3. Akokoduru ho ade bɛn na ɛbɛyɛ sɛ Solomon suaa fii ne papa hɔ?\n3 Ɛbɛyɛ sɛ Solomon suaa akokoduru ho ade pii fii ne papa hɔ. Bere a Dawid yɛ abofra no, nkekaboa bɛkyeree ne papa nguan na ɔne mmoa no ko gyee wɔn. (1 Sam. 17:34, 35) Dawid daa akokoduru kɛse adi bere a ɔne ɔsraani tenten bi a ne ho yɛ den na ne ho yɛ hu koe no. Nokwasɛm ne sɛ, Onyankopɔn boaa Dawid ma ɔde ɔbo bi a ɛho akokwaw kum Goliat.—1 Sam. 17:45, 49, 50.\n4. Adɛn nti na na ehia sɛ Solomon nya akokoduru?\n4 Akyiri yi, Dawid hyɛɛ Solomon nkuran sɛ onnya akokoduru na onsi asɔrefie no. Ɛfata paa sɛ Dawid yɛɛ saa! (Kenkan 1 Beresosɛm 28:20.) Sɛ Solomon annya akokoduru a, ehu nti anka ɔrentumi nsi dan no. Ɛbaa saa a, anka ɛbɛhaw no paa asen sɛ obesi na wantumi ansi no yiye.\n5. Adɛn nti na yehia akokoduru?\n5 Ná Solomon hia Yehowa mmoa na ama wanya akokoduru, saa ara na yɛn nso yehia Yehowa mmoa na ama yɛanya akokoduru de ayɛ ɔsom adwuma no. Ɛno nti, momma yɛnhwɛ nea nnipa bi yɛe tete no de kyerɛe sɛ wɔwɔ akokoduru. Afei yɛbɛhwɛ sɛnea yɛn nso yebenya akokoduru de ayɛ yɛn som adwuma.\nNEA EBINOM YƐ DE KYERƐE SƐ WƆWƆ AKOKODURU\n6. Akokoduru a Yosef daa no adi no, dɛn na w’ani gye ho wɔ ho?\n6 Yɛnhwɛ akokoduru a Yosef daa no adi bere a na Potifar yere pɛ sɛ ɔne no bɔ aguaman no. Ɛbɛyɛ sɛ na Yosef nim sɛ sɛ ɔne ɔbea no anna a, na obetumi ama wɔakum no mpo. Wei mpo amma Yosef annyae ne ho amma ɔbea no, na mmom onyaa akokoduru guanee.—Gen. 39:10, 12.\n7. Ka akokoduru a Rahab nyae no ho asɛm. (Hwɛ mfonini a ɛwɔ adesua yi mfiase no.)\n7 Obi a ɔno nso daa akokoduru adi ne Rahab. Bere a Israel akwansrafo kɔɔ ne fie wɔ Yeriko no, na anka ehu betumi aka no ama wapam wɔn. Nanso Yehowa mu ahotoso a na ɔwɔ nti, onyaa akokoduru de mmarima mmienu no siei, na ɔboaa wɔn ma woguanee a bɔne biara anto wɔn. (Yos. 2:4, 5, 9, 12-16) Rahab gye toom sɛ Yehowa ne nokware Nyankopɔn no. Onyaa gyidi sɛ Yehowa de asase no bɛma Israelfo no. Rahab amma nnipa ho suro anhyɛ ne so. Yeriko hene ne ne mpanyimfo mpo, wansuro wɔn. Mmom, ɔyɛɛ n’ade akokoduru so de gyee ɔne ne fiefo nkwa.—Yos. 6:22, 23.\n8. Akokoduru a Yesu daa no adi no boaa asomafo no sɛn?\n8 Yesu asomafo anokwafo no nso, wɔdaa akokoduru kɛse adi. Wohuu akokoduru a Yesu daa no adi no. (Mat. 8:28-32; Yoh. 2:13-17; 18:3-5) Wei boaa wɔn ma wɔn nso nyaa akokoduru. Bere a Sadukifo no kae sɛ mma asomafo no nkyerɛkyerɛ Yesu din mu bio no, asomafo no antie wɔn.—Aso. 5:17, 18, 27-29.\n9. Ɔkwan bɛn so na 2 Timoteo 1:7 boa ma yehu nea ɛma yenya akokoduru?\n9 Yosef, Rahab, Yesu, ne asomafo no sii wɔn bo sɛ wɔbɛyɛ nea ɛteɛ. Akokoduru a wonyae no nkyerɛ sɛ na wogye wɔn ho di dodo. Mmom Yehowa na wɔde wɔn ho too no so. Yɛn nso ɛtɔ da a yehyia tebea bi a ehia sɛ yenya akokoduru. Ɛnsɛ sɛ yegye yɛn ho di, na mmom ɛsɛ sɛ yɛde yɛn ho to Yehowa so. (Kenkan 2 Timoteo 1:7.) Yɛnhwɛ sɛnea ehia sɛ yenya akokoduru wɔ yɛn abusua mu ne asafo no mu.\nTEBEA AHOROW A EHIA SƐ YENYA AKOKODURU\n10. Adɛn nti na Kristofo a wɔyɛ mmabun hia akokoduru?\n10 Mmabun a wɔyɛ Kristofo hyia tebea ahorow pii a ehia sɛ wonya akokoduru de som Yehowa. Solomon nyaa akokoduru sisii gyinae pa de sii asɔrefie no wiei; mmabun betumi asuasua nea ɔyɛe no. Kristofo a wɔyɛ mmabun awofo betumi ama wɔn akwankyerɛ, na ɛsɛ sɛ wogye wɔn akwankyerɛ tom. Nanso gyinae atitiriw bi wɔ hɔ a, mmabun no ankasa na ɛsɛ sɛ wosisi. (Mmeb. 27:11) Ehia sɛ wonya akokoduru na ama wɔatumi asisi gyinae pa wɔ nneɛma bi ho. Ebi ne nnamfo a wɔbɛfa, nneɛma a wɔde gyigye wɔn ani, wɔn abrabɔ a wɔbɛma ho atew, ne bere a wɔbɛbɔ asu. Nea enti a mmabun hia akokoduru ne sɛ, Satan a otwa Onyankopɔn mpoa no ani nnye ho sɛ wobesisi gyinae pa.\n11, 12. (a) Dɛn na Mose yɛ de kyerɛe sɛ ɔwɔ akokoduru? (b) Dɛn na mmabun bɛyɛ de asuasua Mose?\n11 Gyinae titiriw baako a ɛsɛ sɛ mmabun si no fa botae a wɔde besisi wɔn ani so ho. Aman bi so no, wopiapia mmabun sɛ wonsua nhoma nkɔ akyiri na ama wɔanya adwuma a wobetua wɔn ka yiye. Aman foforo so nso, esiane sɛ wɔn sikasɛm nye nti, ebia mmabun de bɛyɛ wɔn adwene sɛ wɔbɛyɛ adwuma de aboa wɔn mmusua. Sɛ nneɛma kɔ yiye wɔ wo man mu oo, sɛ ɛnkɔ yiye oo, hwɛ nea Mose yɛe no. Farao babea na ɔtetee Mose. Enti anka Mose betumi de botae a ɛbɛma wagye din anaa wayɛ sikani asi n’ani so. Wo deɛ hwɛ, wunnye nni sɛ Egyptfo abusua a na Mose da mu, n’akyerɛkyerɛfo, ne n’afotufo bepiapia no? Mose antie wɔn, na mmom ɔde akokoduru sii gyinae sɛ ɔbɛsom Yehowa. Bere a Mose gyaw Egypt ahonyade hɔ no, ɔde ne werɛ hyɛɛ Yehowa mu. (Heb. 11:24-26) Wei maa Yehowa hyiraa Mose saa bere no, na daakye nso obenya nhyira pii.\n12 Mmabun a wonya akokoduru de botae sisi wɔn ani so wɔ Yehowa som mu na wɔde Ahenni nneɛma di kan wɔ wɔn asetena mu no nso, Yehowa behyira wɔn. Yehowa bɛboa wɔn ama wɔatumi ahwɛ wɔn mmusua. Asomafo no bere so no, aberante Timoteo de botae sisii n’ani so wɔ Yehowa som mu, na wo nso wubetumi ayɛ saa. *—Kenkan Filipifo 2:19-22.\nWoasi wo bo sɛ biribiara a wobɛyɛ wɔ w’asetenam no, wode akokoduru bɛyɛ? (Hwɛ nkyekyɛm 13-17)\n13. Ɛyɛɛ dɛn na ababaa Kristoni bi nyaa akokoduru duu ne botae ho?\n13 Kristoni bea bi a ɔwɔ Alabama, U.S.A., nyaa akokoduru de botae sisii n’ani so wɔ Onyankopɔn som mu. Ɔkae sɛ: “Meyɛ abofra no, na mefɛre ade paa. Ahenni Asa so mpo na ɛyɛ den ma me sɛ me ne afoforo bɛbɔ nkɔmmɔ na kampɛsɛ makɔbɔ obi a minnim no pon mu sɛ me ne no rebɛbɔ nkɔmmɔ.” Ná ababaa Kristoni yi de asi n’ani so sɛ ɔbɛyɛ daa kwampaefo. N’awofo ne afoforo a wɔwɔ asafo no mu boaa no ma otumi yɛe. Onuawa no kae sɛ: “Satan wiase no deɛ, nea ɛhyɛ ho nkuran ne sɛ obi besua nhoma akɔ akyiri, wagye din, na wanya sika ne ahonyade pii. Mpɛn pii no, nkurɔfo ntumi nnu botae a ɛte saa ho. Ɛba saa a, ɛma wodi yaw na egyaw wɔn adwinnwen. Nanso masom Yehowa ama manya anigye ne akomatɔyam paa.”\n14. Bere bɛn saa na ehia sɛ Kristofo a wɔyɛ awofo nya akokoduru?\n14 Awofo a wɔyɛ Kristofo nso, ehia sɛ wonya akokoduru. Ebia daa w’adwumawura bɛka akyerɛ wo sɛ wopɔn adwuma a tena mu yɛ adwuma, na edu Memeneda ne Kwasida nso a, bra adwuma. Saa mmere no na wo nso wode yɛ abusua som, wode kɔ asɛnka ne Kristofo nhyiam. Sɛ wopɛ sɛ woyɛ nhwɛso pa ma wo mma a, ebehia sɛ wunya akokoduru na ama woatumi aka akyerɛ w’adwumawura sɛ wuntumi nyɛ adwuma ntra so saa. Anaa ebia awofo a wɔwɔ asafo no mu binom ma kwan ma wɔn mma yɛ nneɛma bi a wompɛ sɛ wo ba yɛ. Ebia saa awofo no bebisa wo nea enti a wo ba no nyɛ saa nneɛma no bi. Wubenya akokoduru akyerɛkyerɛ mu wɔ obu mu anaa?\n15. Sɛn na Dwom 37:25 ne Hebrifo 13:5 betumi aboa awofo?\n15 Egye akokoduru na ama yɛaboa yɛn mma ma wɔde botae asisi wɔn ani so wɔ Yehowa som mu na wɔadu ho. Nhwɛso bi ni. Ebetumi ayɛ den ama awofo binom sɛ wɔbɛhyɛ wɔn ba nkuran ama wayɛ akwampae adwuma, wakɔsom wɔ baabi a wohia adawurubɔfo pii, wakɔsom wɔ Betel, anaa wakɔboa ama wɔasisi adan a yɛde yɛ Yehowa som adwuma. Ebia awofo suro sɛ sɛ wɔbɔ nkwakoraa ne mmerewa a, wɔn ba no rentumi nhwɛ wɔn. Nanso, awofo a wodwen wɔn mma ho nya akokoduru na wogye di sɛ nea Yehowa aka biara ɔbɛyɛ. (Kenkan Dwom 37:25; Hebrifo 13:5.) Sɛ awofo nya akokoduru de wɔn ho to Yehowa so saa a, wɔboa wɔn ba ma ɔno nso yɛ saa ara.—1 Sam. 1:27, 28; 2 Tim. 3:14, 15.\n16. Dɛn na awofo binom ayɛ de aboa wɔn mma ma wɔde botae asisi wɔn ani so wɔ Yehowa som mu? Wei aboa wɔn mma no sɛn?\n16 Awarefo bi a wɔwɔ United States boaa wɔn mma ma wɔde botae sisii wɔn ani so wɔ Yehowa som mu. Okunu no ka sɛ: “Ansa na yɛn mma besua nantew ne kasa mpo no, yɛka anigye a ɛwɔ akwampae adwuma no ne anuanom a yɛbɛsom wɔn wɔ asafo no mu ho asɛm kyerɛ wɔn. Seesei ɛno ne botae a wɔde asisi wɔn ani so. Esiane sɛ yɛn mma de botae asisi wɔn ani so wɔ Yehowa som mu na wɔadu ho nti, ɛboa wɔn ma wotumi ko tia Satan wiase no. Wei ama wɔde wɔn adwene asi Yehowa som so.” Onua bi a ɔwɔ mma mmienu kae sɛ: “Awofo pii de wɔn bere ne wɔn ahode boa wɔn mma ma wɔde nneɛma bi te sɛ agokansi, anigyede, ne nhomasua sisi wɔn ani so. Ntease wom koraa sɛ yɛde yɛn bere ne yɛn ahode bɛboa yɛn mma ama wɔne Yehowa ntam akɔ so ayɛ papa. Yɛboaa yɛn mma no ma wɔde botae sisii wɔn ani so wɔ Onyankopɔn som mu. Yɛn ani agye paa sɛ yɛahu sɛ wɔadu botae a ɛte saa ho.” Wubetumi anya awerɛhyem sɛ Onyankopɔn behyira awofo a wɔboa wɔn mma ma wɔde botae sisi wɔn ani so wɔ Yehowa som mu na wodu ho no.\nEHIA SƐ YENYA AKOKODURU WƆ ASAFO NO MU\n17. Ma nhwɛso a ɛkyerɛ sɛ ɛsɛ sɛ yɛde akokoduru yɛ ade wɔ Kristofo asafo no mu.\n17 Asafo no mu nso, ehia sɛ yenya akokoduru. Nhwɛso bi ni. Sɛ asafo mu mpanyimfo redi nkurɔfo asɛm anaasɛ obi apira anaa yare abɔ no ama ne nkwa da asiane mu na wɔreboa no a, ehia sɛ wonya akokoduru. Mpanyimfo binom kɔ afiase ne nneduafo kosua ade anaa wɔkɔhwɛ adesua so. Anuanom mmea a wɔnwaree nso, dɛn na wobetumi ayɛ? Seesei hokwan pii wɔ hɔ a wobetumi atrɛw wɔn som adwuma mu. Wobetumi ayɛ akwampae adwuma, wobetumi atu akɔtena baabi a wohia adawurubɔfo pii, wobetumi ne Adansi Dwumadibea no ayɛ adwuma, na wobetumi abisa kwan akɔ Ahenni Asɛmpakafo Sukuu. Ebinom nso mpo deɛ, wobetumi akɔ Gilead Sukuu.\n18. Dɛn na anuanom mmea mpanyimfo betumi ayɛ de akyerɛ sɛ wɔwɔ akokoduru?\n18 Mmea mpanyimfo a wɔwɔ asafo no mu yɛ nhyira. Saa anuanom mmea yi da yɛn koma so paa! Ebia wɔn mu binom ntumi nyɛ pii wɔ Onyankopɔn som mu sɛnea na wɔyɛ bere bi no, nanso wobetumi akɔ so anya akokoduru de ayɛ wɔn adwuma no. (Kenkan Tito 2:3-5.) Nhwɛso bi ni. Sɛ asafo mu mpanyimfo ka kyerɛ onuawa bi a n’ani afi sɛ ɔne ababaa bi nka ne ntadehyɛ ho asɛm a, ebehia sɛ onya akokoduru. Ɛwom sɛ ɔrenka ababaa no anim wɔ ne ntadehyɛ ho de, nanso obetumi ahyɛ ababaa no nkuran ama wahu sɛ ne ntadehyɛ betumi aboa afoforo anaa ahaw wɔn. (1 Tim. 2:9, 10) Sɛ anuanom mmea mpanyimfo da ɔdɔ adi wɔ saa kwan yi so a ebetumi ahyɛ asafo no den.\n19. (a) Anuanom mmarima a wɔabɔ asu no, wɔbɛyɛ dɛn anya akokoduru? (b) Ɛbɛyɛ dɛn na Filipifo 2:13 ne 4:13 aboa anuanom mmarima ma wɔanya akokoduru?\n19 Afoforo a ɛsɛ sɛ wɔde akokoduru yɛ wɔn som adwuma ne anuanom mmarima a wɔabɔ asu. Mmarima a wɔwɔ akokoduru a wɔpɛ sɛ wogye asɛyɛde pii tom no yɛ nhyira ma asafo no. (1 Tim. 3:1) Nanso ebia ebinom bɛtwetwe wɔn ho sɛ wobegye asɛyɛde atom. Ebia bere bi a atwam no onuabarima bi dii mfomso, na seesei ɔte nka sɛ ɔmfata sɛ ɔsom sɛ asafo mu somfo anaa ɔpanyin. Ebia onua foforo nso bɛte nka sɛ ontumi nyɛ adwuma bi. Sɛ saa na wote a, Yehowa betumi aboa wo ama woanya akokoduru. (Kenkan Filipifo 2:13; 4:13.) Kae sɛ bere bi, Mose adwene yɛɛ no sɛ ontumi nyɛ adwuma bi a na Yehowa pɛ sɛ ɔkɔyɛ. (Ex. 3:11) Nanso Yehowa boaa Mose, na bere bi akyi no, Mose nyaa akokoduru yɛɛ adwuma no. Onuabarima a wabɔ asu betumi anya akokoduru a ɛte saa. Nea ɔbɛyɛ ne sɛ obefi ne komam abɔ mpae de ahwehwɛ Onyankopɔn mmoa na wakenkan Bible daa. Sɛ odwinnwen wɔn a wonyaa akokoduru ho a, ɛno nso bɛboa no. Obetumi de ato mpanyimfo no anim ahobrɛase mu sɛ ohia ntetee, na adwuma biara a wɔde bɛma no nso, ɔbɛyɛ de aboa asafo no. Yɛhyɛ anuanom mmarima a wɔabɔ asu nyinaa nkuran sɛ wonnya akokoduru na wɔnyɛ adwumaden mfa mmoa asafo no!\n‘YEHOWA KA WO HO’\n20, 21. (a) Awerɛhyem bɛn na Dawid maa Solomon nyae? (b) Ahotoso bɛn na yebetumi anya?\n20 Ɔhene Dawid ka kyerɛɛ Solomon sɛ Yehowa bɛka ne ho akosi sɛ obesi asɔrefie no awie koraa. (1 Be. 28:20) Solomon werɛ amfi asɛm a ne papa ka kyerɛɛ no no; ɛtɔɔ ne koma so. Enti ɔkɔɔ so yɛɛ adwuma no ɛmfa ho sɛ na ɔyɛ abofra na onni osuahu pii no. Onyaa akokoduru kɛse kɔyɛɛ adwuma no, na Yehowa boaa no ma ɔde mfe nson ne fã sii asɔrefie kokuroo no wiei.\n21 Yehowa boaa Solomon, na obetumi aboa yɛn nso ama yɛanya akokoduru de ayɛ yɛn adwuma wɔ yɛn abusua mu ne asafo no mu. (Yes. 41:10, 13) Sɛ yɛde akokoduru som Yehowa a, yebetumi anya ahotoso sɛ obehyira yɛn nnɛ ne daakye. Enti, ‘nya akokoduru na kɔyɛ adwuma.’\n^ nky. 12 Wopɛ sɛ wode botae sisi w’ani so wɔ Onyankopɔn som mu a, wubenya ho nyansahyɛ ahorow wɔ asɛm bi a epuee July 15, 2004, Ɔwɛn-Aban mu. Asɛmti a ɛda so ne “Fa Onyankopɔn Som mu Botae Ahorow Hyɛ Wo Bɔfo no Anuonyam.”


John 8 NIV – Yohane 8 ASCB | Biblica\nJohn 8 NIV – Yohane 8 ASCB\n1Yesu sane kɔɔ Ngo Bepɔ no so.\nƆbaa Dwamanfoɔ No\n2Adeɛ kyee anɔpa no, ɔsane baa asɔrefie. Nnipa bebree baa ne nkyɛn ma ɔhyɛɛ aseɛ kyerɛkyerɛɛ wɔn. 3Ɔgu so rekasa no, Yudafoɔ mpanin ne Farisifoɔ de ɔbaa bi a wɔkyeree no sɛ ɔrebɔ adwaman baa nʼanim. 4Wɔka kyerɛɛ Yesu sɛ, “Ɔkyerɛkyerɛfoɔ, yɛkyeree ɔbaa yi sɛ ɔrebɔ adwaman, 5nanso Mose mmara hyɛ yɛn sɛ, ɔbaa biara a wɔbɛkyere no saa ɛkwan no so no, ɛsɛ sɛ wɔsi no aboɔ. Ɛdeɛn na woka wɔ ho?” 6Wɔbisaa no yei de sum no afidie sɛdeɛ ɛbɛyɛ a wɔbɛnya asɛm bi agyina so atoto nʼano.\nNanso, Yesu bɔɔ ne mu ase de ne nsateaa twerɛtwerɛɛ fam. 7Wɔgu so rebisabisa no nsɛm no, ɔmaa ne mu so ka kyerɛɛ wɔn sɛ, “Mo mu biara a ɔnyɛɛ bɔne da no, nni ɛkan nto boɔ mmɔ no.” 8Ɔsane bɔɔ ne mu ase twerɛtwerɛɛ fam.\n9Nnipa no tee asɛm a Yesu kaeɛ no, wɔhyɛɛ aseɛ firii hɔ mmaako mmaako firi mpanin no so. Ɛkaa Yesu ne ɔbaa no nko ara. 10Yesu maa ne mu so no, ɔbisaa ɔbaa no sɛ, “Nnipa a wɔde wo baeɛ no wɔ he? Wɔn mu baako mpo nni ha a ɔbɛka asɛm bi atia wo?”\n11Ɔbaa no buaa Yesu sɛ, “Dabi, Owura.”\nYesu ka kyerɛɛ no sɛ, “Sɛ saa na ɛte deɛ a, ɛnneɛ me nso menni asɛm biara a mɛka de atia wo. Kɔ, na nkɔyɛ bɔne bio.”\nYesu, Ewiase Hann\n12Yesu sane toaa ne kasa no so ka kyerɛɛ nnipa no sɛ, “Mene ewiase hann no. Obiara a ɔdi mʼakyi no rennante sum mu da, na ɔbɛnya hann a ɛkyerɛ nnipa ɛkwan ma wɔkɔ nkwa mu.”\n13Farisifoɔ no tee asɛm a Yesu kaeɛ no, wɔka kyerɛɛ no sɛ, “Asɛm a woreka yi, yɛrennye nto mu, ɛfiri sɛ, wo ara na woredi wo ho adanseɛ.”\n14Yesu nso buaa wɔn sɛ, “Sɛ me ara meredi me ho adanseɛ mpo a, asɛm a meka no yɛ nokorɛ, ɛfiri sɛ, menim faako a mefiri baeɛ ne faako a merekɔ. Na mo deɛ, monnim faako a mefiri baeɛ ne faako nso a merekɔ. 15Mo ankasa mode mo adwene na ɛbu atɛn na me deɛ, memmu obiara atɛn. 16Nanso, sɛ ɛba sɛ ɛsɛ sɛ mebu atɛn a, mʼatemmuo bɛyɛ atɛntenenee, ɛfiri sɛ, ɛnyɛ me nko na mɛbu atɛn; Agya a ɔsomaa me no ka me ho. 17Wɔatwerɛ wɔ mo mmara mu sɛ, sɛ adansefoɔ baanu adanseɛ hyia a, na ɛkyerɛ sɛ wɔn adanseɛ no yɛ nokorɛ. 18Medi me ho adanseɛ na mʼAgya a ɔsomaa me no nso di me ho adanseɛ.”\n19Nnipa no bisaa no sɛ, “Ɛhe na wʼAgya no wɔ?”\nYesu buaa wɔn sɛ, “Monnim me, na monnim mʼAgya no nso. Sɛ monim me a, anka mobɛhunu mʼAgya no nso.” 20Yesu kaa yeinom nyinaa ɛberɛ a na ɔrekyerɛkyerɛ wɔ asɔredan no mu sikakorabea hɔ no. Obiara antumi amfa ne nsa anka no, ɛfiri sɛ, na ne berɛ a ɛsɛ sɛ wɔkyere no no nnuruiɛ.\n21Yesu sane ka kyerɛɛ wɔn sɛ, “Mɛfiri mo nkyɛn makɔ; mobɛhwehwɛ me, na morenhunu me. Na mo deɛ, mobɛwu wɔ mo mu. Faako a merekɔ no morentumi mma hɔ bi.”\n22Yudafoɔ no bisabisaa wɔn ho wɔn ho sɛ, “Ɛhe na ɔrekɔ a ɔse ‘obi rentumi nkɔ hɔ bi no?’ Gyama ɔrekɔkum ne ho?”\n23Yesu buaa wɔn sɛ, “Mo deɛ, mofiri asase so ha, nanso me deɛ, mefiri ɔsoro na mebaeɛ. Mo deɛ, mofiri ewiase, nanso me deɛ, memfiri ewiase, 24Ɛno enti na meka kyerɛ mo sɛ mobɛwu wɔ mo bɔne mu no. Na sɛ moannye anni sɛ, mene deɛ mene a, mobɛwu wɔ mo bɔne mu.”\n25Wɔbisaa no sɛ, “Wo koraa, wone hwan?”\nYesu buaa wɔn sɛ, “Mene deɛ daa meka kyerɛ mo sɛ meyɛ. 26Mewɔ mo ho nsɛm pii a anka mɛka atia mo. Nanso, deɛ ɔsomaa me no yɛ ɔnokwafoɔ na asɛm a meka no yɛ deɛ mate afiri ne nkyɛn.”\n27Nnipa no ante no aseɛ sɛ nʼagya ho asɛm na ɔreka akyerɛ wɔn no. 28Yesu ka kyerɛɛ wɔn sɛ, “Sɛ monya ma Onipa Ba no so wɔ asɛnnua no so a, na mobɛhunu sɛ, mene deɛ mene no, na afei mobɛhunu bio sɛ memfiri me ara me pɛ mu nyɛ biribiara, na mmom, deɛ Agya no somaa me sɛ menka no nko ara na meka. 29Deɛ ɔsomaa me no ka me ho daa. Ɔnnyaa me da, ɛfiri sɛ, meyɛ deɛ ɛsɔ nʼani.” 30Nnipa a wɔtee deɛ Yesu kaeɛ no mu dodoɔ no ara gyee no diiɛ.\n31Yesu ka kyerɛɛ Yudafoɔ a wɔgyee no diiɛ no sɛ, “Sɛ modi me nsɛm so a, moyɛ mʼasuafoɔ. 32Ɛno ansa na mobɛhunu nokorɛ no na nokorɛ no bɛma mo ade mo ho.”\n33Nnipa no buaa no sɛ, “Yɛn deɛ yɛyɛ Abraham asefoɔ. Yɛnkɔɔ nkoasom mu da, na ɛyɛ dɛn na woka sɛ wobɛma yɛade yɛn ho?”\n34Yesu buaa wɔn sɛ, “Mereka nokorɛ akyerɛ mo sɛ obiara a ɔyɛ bɔne no yɛ bɔne akoa. 35Akoa biara nni kyɛfa wɔ abusua mu nanso ɔba deɛ, daa ɔwɔ kyɛfa wɔ abusua mu. 36Ɛno enti, sɛ ɔba no ma mode mo ho a, mobɛde mo ho ampa. 37Megye tom sɛ moyɛ Abraham asefoɔ nanso morehwehwɛ me akum me, ɛfiri sɛ, monni ne nkyerɛkyerɛ so. 38Deɛ mʼAgya ayi akyerɛ me no na meka ho asɛm, na mo deɛ, deɛ mo agya aka akyerɛ mo no na modi so.”\n39Nnipa no kaa sɛ, “Yɛn agya ne Abraham.”\nYesu nso ka kyerɛɛ wɔn sɛ, “Moyɛ Abraham asefoɔ ampa a, anka ne nnwuma a ɔyɛeɛ no bi pɛpɛɛpɛ na mobɛyɛ. 40Deɛ mayɛ ne sɛ maka nokorɛ a mote firii Agya no nkyɛn akyerɛ mo, nanso mohwehwɛ me akum me. Abraham anyɛ biribi a ɛte sɛ yei. 41Moreyɛ deɛ mo agya yɛeɛ.”\nNnipa no sane kaa sɛ, “Onyankopɔn nko ara ne Agya a yɛwɔ na yɛyɛ ne mma ankasa.”\n42Yesu ka kyerɛɛ wɔn sɛ, “Sɛ Onyankopɔn yɛ mo Agya ampa ara a anka mobɛdɔ me, ɛfiri sɛ, ne nkyɛn na mefiri baeɛ na mewɔ ha. Mamfiri me pɛ mu na mebaeɛ; ɔno na ɔsomaa me. 43Adɛn enti na monte nsɛm a mereka yi ase? Ɛfiri sɛ, mompɛ sɛ mote aseɛ. 44Mo deɛ, ɔbonsam ne mo agya, na mopɛ sɛ moyɛ nneɛma a ɔyɛ no nso bi. Ɔyɛ owudifoɔ firi ahyɛaseɛ. Ɔnni nokorɛ da, ɛfiri sɛ, ɔnyɛ ɔnokwafoɔ. Sɛ ɔdi atorɔ a, ɛnyɛ nwanwa ɛfiri sɛ, ɔyɛ ɔtorofoɔ ne atorɔ agya. 45Nanso me deɛ, ɛsiane sɛ meka nokorɛ enti na monnye me nni no. 46Mo mu hwan na ɔbɛtumi aka sɛ medi bɔne bi ho fɔ? Sɛ meka nokorɛ a, adɛn enti na monnye me nni? 47Obiara a ɔfiri Onyankopɔn mu no tie Onyankopɔn asɛm. Na mo deɛ, ɛsiane sɛ momfiri Onyankopɔn mu no enti na montie nʼasɛm no.”\n48Yudafoɔ no bisaa Yesu sɛ, “Sɛ yɛka sɛ woyɛ Samariani a honhommɔne ahyɛ wo ma a, na yɛboa anaa?”\n49Yesu buaa sɛ, “Menni honhommɔne. Medi mʼAgya ni na mo deɛ monni no ni. 50Memmpere nhwehwɛ animuonyam mma mʼankasa me ho. Obi wɔ hɔ a ɔhwehwɛ ma me na ɔno nso na ɔdi ma me. 51Meka nokorɛ pefee kyerɛ mo sɛ, obiara a ɔdi mʼasɛm so no renwu da.”\n52Yudafoɔ no nso ka kyerɛɛ no sɛ, “Afei na yɛahunu ampa ara sɛ wowɔ honhommɔne! Abraham wuiɛ. Adiyifoɔ no nso wuwuiɛ. Nanso, wo deɛ woka sɛ, ‘Obiara a ɔdi mʼasɛm so no renwu da.’ 53Woyɛ kɛse sene yɛn agya Abraham anaa? Ɔwuiɛ; saa ara nso na adiyifoɔ no wuwuiɛ. Wosusu sɛ woyɛ hwan?”\n54Yesu buaa wɔn sɛ, “Sɛ mʼankasa mehyɛ me ho animuonyam a, mʼanimuonyam no nka hwee. MʼAgya a mo nso moka sɛ ɔyɛ mo Onyankopɔn no, ɔno na ɔhyɛ me animuonyam. 55Mo deɛ, monnim no, nanso me deɛ, menim no. Sɛ meka sɛ mennim no a na meyɛ ɔtorofoɔ sɛ mo ara. Menim no na madi nʼasɛm nso so. 56Mo agya Abraham ani gyee sɛ ɔbɛhunu me ba a mɛba no. Ɔhunuiɛ na nʼani gyeeɛ.”\n57Yudafoɔ no nso bisaa no sɛ, “Wonnii mfeɛ aduonum koraa na ɛyɛɛ dɛn na wohunuu Abraham?”\n58Yesu buaa sɛ, “Mereka nokorɛ pefee akyerɛ mo sɛ, ansa na wɔrebɛwo Abraham no, na mete ase.” 59Yudafoɔ no tasee aboɔ sɛ anka wɔde rebɛsi no, nanso Yesu kɔhintaeɛ. Yei akyi no, ɔfirii asɔredan no mu hɔ kɔeɛ.\nASCB : Yohane 8


Sakaria 14 AKCB - Matteus 14 LB\nOnyankopɔn Bɛba Abedi Hene\n1Awurade da bi reba a, wɔbɛkyɛ mo asade wɔ mo mu.\n2Mɛboaboa aman no nyinaa ano abɛko atia Yerusalem; wɔbɛko afa kuropɔn no, wobewia afi mu nneɛma, na wɔato mmea no mmonnaa. Wɔbɛfa kuropɔn no mu nnipa no mu fa akɔ nnommum mu, nanso nkae no bɛka kuropɔn no mu.\n3Afei, Awurade bɛkɔ akɔko atia saa aman no, sɛnea ɔko, ɔkoda no. 4Saa da no, ɔde nʼanammɔn besisi Ngo Bepɔw a ɛwɔ Yerusalem apuei fam no so, na Ngo Bepɔw no mu bɛpae abien afi apuei fam akosi atɔe fam na ayɛ obon kɛse. Ɛbɛma bepɔw no fa akɔ atifi fam, na fa nso akɔ anafo fam. 5Mubeguan afa me bon no mu, efisɛ ekosi Asel.14.5 Asal—Ɛyɛ kurow bi a ɛda Yerusalem apuei fam a ɛno na ɛkyerɛ faako a obon foforo no ano si. Mubeguan, sɛnea moyɛɛ no bere a asase wosow wɔ Yudahene Usia bere so no. Afei, Awurade, me Nyankopɔn, bɛba a ahotefo nyinaa ka ne ho.\n6Saa da no, hann, awɔw ne sukyerɛmma remma. 7Ɛbɛyɛ da sononko a enni awia anaa anadwo, da a Awurade na onim. Onwini bedwo no na hann wɔ hɔ.\n8Saa da no, nkwa nsu bɛteɛ afi Yerusalem, fa bɛkɔ apuei po14.8 ɛno ne Nkyene Po mu, na fa akɔ atɔe po14.8 ɛno ne Ntam Po mu, ahohurubere ne awɔwbere mu.\n9Awurade bedi hene wɔ asase nyinaa so. Saa da no, Awurade bɛyɛ baako na ne din nso ayɛ baako pɛ.\n10Asase a efi Geba kosi Rimon a ɛda Yerusalem anafo fam nyinaa bɛyɛ sɛ Araba. Nanso wɔbɛma Yerusalem so; efi Benyamin Pon kosi Ɔpon A Edi Kan de kɔ Ntwea so Pon, afei efi Hananel Abantenten kosi adehye nsakyiamoa nyinaa, na ɛbɛtena ne sibea. 11Nnipa bɛtena mu, na wɔrensɛe no bio. Yerusalem benya asomdwoe.\n12Eyi ne ɔyaredɔm a Awurade de bɛbɔ aman a wɔko tiaa Yerusalem no. Wɔn honam bɛporɔw bere a wogyina wɔn anan so, Wɔn aniwa nkesua bɛporɔw wɔ wɔn ntokuru mu, na wɔn tɛkrɛma bɛporɔw wɔ wɔn anom. 13Saa da no, Awurade bɛma nnipa abɔ huboa, na wobetwa wɔn ho ako. 14Yuda nso bɛko wɔ Yerusalem. Wɔbɛfa aman a atwa ahyia hɔ no nyinaa ahonyade a ɛyɛ sikakɔkɔɔ, dwetɛ ne adurade bebree. 15Saa ɔyaredɔm koro yi ara bɛka apɔnkɔ, mfurumpɔnkɔ, yoma, mfurum ne mmoa a aka a wɔwɔ atamfo nsra mu nyinaa.\n16Afei wɔn a wɔbɛka wɔ aman a wɔko tiaa Yerusalem no nyinaa bɛkɔ akɔsom Ɔhene no, Asafo Awurade no afe biara, na wɔadi Asese Afahyɛ no. 17Sɛ wiase mu nnipa bi ankɔ Yerusalem ankɔsom Ɔhene no, Asafo Awurade no a, osu rentɔ mma wɔn. 18Sɛ Misraimfo ankɔ hɔ ankɔhyɛ fa no bi a, osu rentɔ mma wɔn. Awurade de ɔyaredɔm a ɔma ɛba aman a wɔnnkɔ Asese Afahyɛ no so no bɛbɔ wɔn. 19Eyi bɛyɛ asotwe ama Misraim ne aman a wɔnnkɔ Asese Afahyɛ no nyinaa.\n20Saa da no, wobekurukyerɛw asɛm a ɛka se: KRONKRON MA Awurade14.20 KRONKRON MA Awurade: Eyi yɛ nsɛm a wɔatwa agu sikakɔkɔɔ apampaa so de abɔ ɔsɔfopanyin no abotiri anim (2 Mose 28.36-38) a ɛde kae no sɛ wɔayɛ no kronkron ama Awurade adwumayɛ. wɔ nnɔnnɔmma a ɛsensɛn apɔnkɔ kɔn mu ho, na nkuku a wɔde noa aduan wɔ Awurade fi no bɛyɛ sɛ nkuruwa kronkron a esisi afɔremuka anim. 21Kuku biara a ɛwɔ Yerusalem ne Yuda bɛyɛ nea wɔatew ho ama Asafo Awurade, na wɔn a wɔba bɛbɔ afɔre nyinaa bɛfa nkuku yi bi anoa mu. Na saa da no, wɔrenhu Kanaanni wɔ Asafo Awurade fi bio.\nAKCB : Sakaria 14


So Yɛte “Nna a Edi Akyiri” no Mu? - Yehowa Adansefo Intanɛt Dwumadibea\n4 Wɔkyerɛkyerɛɛ mu wɔ nhoma yi ti a edi eyi anim no mu sɛ Yesu Kristo bɛyɛɛ Ɔhene wɔ soro wɔ afe 1914 mu. (Daniel 7:13, 14) Yesu nsa kaa Ahenni no akyi bere tiaa bi no, ɔyɛɛ biribi. Bible ka sɛ: “Ɔko baa soro: Mikael [Yesu din foforo] ne n’abɔfo ne ɔtweaseɛ no [Satan Ɔbonsam] koe, na ɔtweaseɛ no ne n’abɔfo ne wɔn koe.”* Satan ne n’abɔfo bɔne, adaemone no, dii nkogu wɔ saa ɔko no mu, na wɔtow wɔn fii soro guu asase so. Onyankopɔn honhom mu mma anokwafo dii ahurusi sɛ wɔatow Satan ne n’adaemone agu. Nanso, na nnipa rennya saa anigye no bi. Mmom no, Bible hyɛɛ nkɔm sɛ: “Asase…nnue, efisɛ Ɔbonsam asian aba mo nkyɛn a ne bo afuw denneennen, efisɛ onim sɛ ne bere a aka yɛ tiaa.”—Adiyisɛm 12:7, 9, 12.\n6“Ɔman bɛsɔre atia ɔman, na ahenni atia ahenni.” (Mateo 24:7) Wokunkum nnipa ɔpepem pii wɔ akodi mu wɔ afeha a etwaam no mu. Britaniani abakɔsɛm kyerɛwfo bi kyerɛwee sɛ: “Afeha a ɛto so 20 no ne afeha a wodii awu wom sen biara wɔ abakɔsɛm mu.…Ɛno ne afeha a ɛkame ayɛ sɛ wɔkɔɔ so dii ako wom bere nyinaa, mmere tiawa bi pɛ na na akodi akɛse nkɔ so wɔ baabi.” Worldwatch Institute (ɛyɛ kuw bi a wɔde wɔn ani di nsɛm a ɛkɔ so wɔ wiase akyi) bɔ amanneɛ sɛ: “Nnipa pii a wokunkum wɔn wɔ akodi a ɛkɔɔ so wɔ afeha [a ɛto so 20] no mu yɛ nnipa dodow a wowuwui wɔ akodi a ɛkɔɔ so fi afeha a edi kan Y.B. besi afe 1899 mu no mmɔho abiɛsa.” Efi afe 1914 reba no, nnipa bɛboro ɔpepem 100 na wɔawuwu wɔ akodi mu. Nnipa ɔpepem pii na wɔadi yaw ne awerɛhow esiane sɛ wɔahwere wɔn adɔfo wɔ akodi mu nti. Ebi mpo a, wo nso woahwere wo dɔfo bi wɔ saa kwan yi so.\n7‘Aduankɔm bɛba.’ (Mateo 24:7) Nhwehwɛmufo ka sɛ, efi mfirihyia 30 a atwam mu no, aduan aba pii. Nanso, aduankɔm da so wɔ hɔ esiane sɛ nnipa pii nni sika a wɔde bɛtɔ aduan anaa asase a wɔbɛyɛ so afuw nti. Wɔ aman a wonnyaa nkɔso pii mu no, nnipa bɛboro ɔpepepem biako na sika a wodi da koro yɛ dɔla biako anaa ennu saa mpo. Saa nnipa yi mu dodow no ara di kɔm daa. Wiase Nyinaa Akwahosan Ahyehyɛde no bu akontaa sɛ aduan pa a wonnya nni yɛ ade titiriw a ɛma mmofra bɛboro ɔpepem anum wuwu afe biara.\n8“Asasewosow akɛse bɛba.” (Luka 21:11) Sɛnea U.S. Dwumadibea a Wɔyɛ Abo Mu Nhwehwɛmu kyerɛ no, efi afe 1990 nkutoo reba no, asasewosow a ano yɛ den a etumi sɛe adan na ɛpaapae asase 17 na esisi afe biara. Sɛ wɔkyekyɛm pɛpɛɛpɛ a, asasewosow ahorow a ano yɛ den a etumi sɛe adan koraa sisi afe biara. Amanneɛbɔ foforo kyerɛ sɛ: “Asasewosow akunkum nnipa ɔpehaha pii wɔ mfirihyia 100 a atwam no mu, na nkɔanim a wɔanya wɔ mfiridwuma ne adansi ho nimdeɛ mu no ntumi mmoa mmaa nnipa dodow a ekunkum wɔn no so ntewee ahe biara.”\n9“Ɔyaredɔm…bɛba.” (Luka 21:11) Ɛmfa ho nkɔso a wɔanya wɔ aduruyɛ mu no, onyin ne yare ahorow rehaw adesamma. Amanneɛbɔ bi ka sɛ yare ahorow 20 a wonim no yiye a ebi ne nsamanwaw, atiridiinini, ne ayamtunini, asan asɔre kɛse nnansa yi, na nyarewa no bi wɔ hɔ a ɛyɛ den sɛ ɛho nnuru a wɔnom no betumi asa. Nokwarem no, nyarewa foforo 30 na ayi ne ho adi. Emu bi wɔ hɔ a wonnyaa ano aduru na ekunkum nnipa pii.\n“Wɔbɛka ahenni ho asɛmpa yi wɔ asase so nyinaa.” —Mateo 24:14\nAkodi, aduankɔm, asasewosow, ne ɔyaredɔm na ahyɛ nna a edi akyiri yi agyirae. —Mateo 24:7; Luka 21:11.\n* Sɛ wopɛ nkyerɛkyerɛmu a ɛkyerɛ sɛ Mikael yɛ Yesu Kristo din foforo a, hwɛ Nkekaho no.


Osetie ho hia (1-14)\nMommma mo werɛ mmfi Onyankopɔn nnwuma (9)\nYehowa mpɛ sɛ wɔsom obiara ka ne ho (15-31)\nOnyame biara nni hɔ sɛ Yehowa (32-40)\nGuankɔbea nkurow a ɛwɔ Yordan apuei fam (41-43)\nƆde Mmara no maa wɔn (44-49)\n4 “O Israel, afei muntie ahyɛde ne atemmusɛm a merekyerɛkyerɛ mo yi na munni so na moanya nkwa,+ na moakɔfa asaase a Yehowa mo agyanom Nyankopɔn de rema mo no. 2 Ahyɛde a mede rema mo yi, mommfa bi nnka ho, na munnyi bi nso mmfi mu.+ Monhwɛ nni Yehowa mo Nyankopɔn mmara a mede rema mo yi so. 3 “Mo ankasa mode mo ani huu nea Yehowa yɛe bere a ebinom kɔsom Baal-Peor no. Yehowa mo Nyankopɔn sɛee obiara a okodii Baal-Peor akyi+ fii mo mu. 4 Nanso mo a mobataa Yehowa mo Nyankopɔn ho no nyinaa te ase nnɛ. 5 Hwɛ, ahyɛde ne atemmusɛm+ a Yehowa me Nyankopɔn de maa me no, makyerɛ mo, sɛnea ɛbɛyɛ a mubedi so wɔ asaase a morekɔfa no so. 6 Monhwɛ nni so+ efisɛ ɛno bɛma aman a wɔbɛte ahyɛde yi nyinaa ho asɛm no ahu sɛ mowɔ nyansa+ ne ntease,+ na wɔbɛka sɛ, ‘Ɔman kɛse yi wɔ nyansa ne ntease+ ampa.’ 7 Ɔman kɛse bɛn na wɔwɔ anyame a wɔbɛn wɔn sɛnea Yehowa yɛn Nyankopɔn bɛn yɛn na otie yɛn bere biara a yebesu afrɛ no no?+ 8 Na ɔman kɛse bɛn na wɔwɔ ahyɛde ne atemmusɛm a ɛteɛ te sɛ Mmara a mede rema mo nnɛ yi?+ 9 “Ɛno ara ne sɛ momma mo ani nna hɔ na monhwɛ mo ho* yiye, na mo werɛ amfi nea moahu no, na amfi mo komam mo nkwa nna nyinaa. Afei nso, momfa nkyerɛ mo mma ne mo mmanana.+ 10 Ɛda a mubegyinaa Yehowa mo Nyankopɔn anim wɔ Horeb no, Yehowa ka kyerɛɛ me sɛ, ‘Boaboa nkurɔfo no ano wɔ m’anim na wontie me nsɛm+ na wonsua sɛ wobesuro me,+ nna dodow a wobedi wɔ asaase no so nyinaa, na wɔmfa nkyerɛkyerɛ wɔn mma.’+ 11 “Enti mubegyinaa bepɔw no ase, na ogya dɛwee wɔ bepɔw no so kɔɔ wim,* na esum ne omununkum kumɔnn bae, na wim yɛɛ kusuu.+ 12 Na Yehowa fi ogya no mu kasa kyerɛɛ mo.+ Motee kasa bi, nanso moanhu obiara;+ ɛnne kɛkɛ na motee.+ 13 Na ɔde n’apam maa mo,+ na ɔkae sɛ munni so; ɛno ne Mmara Nsɛm Du*+ no. Afei ɔkyerɛw guu abopon abien so.+ 14 Saa bere no, Yehowa ka kyerɛɛ me sɛ menkyerɛ mo ahyɛde ne atemmusɛm a ɛsɛ sɛ mudi so wɔ asaase a morekɔfa no so. 15 “Enti monhwɛ mo ho* yiye, efisɛ da a Yehowa fi ogya mu ne mo kasae wɔ Horeb no, moanhu obiara. 16 Monhwɛ na moanyɛ asobrakye ankɔyɛ ohoni a wɔasen anaa ade biara sɛso. Monnyɛ ɔbarima anaa ɔbea biara sɛso,+ 17 asaase so aboa anaa anomaa a ɔnam wim biara sɛso,+ 18 ade biara a ɛwea wɔ asaase so anaa apataa a ɔwɔ nsu mu wɔ asaase ase biara sɛso.+ 19 Sɛ woma w’ani so hwɛ soro na wuhu owia, ɔsram, ne nsoromma, kyerɛ sɛ, ɔsoro asafo nyinaa a, mma ɛnntwetwe wo mma wonnkɔsom wɔn.+ Yehowa wo Nyankopɔn de ama aman a wɔwɔ ɔsoro ase nyinaa. 20 Nanso mo na Yehowa ayi mo afi Egypt; oyii mo fii fononoo a wɔde nan dade mu, na moabɛyɛ n’ankasa agyapade+ sɛnea ɛte nnɛ yi. 21 “Moyɛ maa Yehowa bo fuw me,+ na ɔkaa ntam sɛ merentwa Yordan no na merenkɔ asaase pa a Yehowa mo Nyankopɔn de rema mo sɛ agyapade no so.+ 22 Mewu wɔ asaase yi so. Merentwa Yordan no,+ na mo de, mubetwa akɔfa asaase pa no. 23 Monhwɛ yiye na mo werɛ amfi apam a Yehowa mo Nyankopɔn ne mo ayɛ no,+ na monhwɛ na moankɔyɛ ohoni a wɔasen biara anaa biribiara a Yehowa mo Nyankopɔn abara mo no sɛso.+ 24 Na Yehowa mo Nyankopɔn yɛ ogya a ɛhyew ade;+ ɔyɛ Onyankopɔn a ɔmpɛ sɛ wɔsom obiara ka ne ho.+ 25 “Sɛ motena asaase no so kyɛ na munya mma ne mmanana, na moyɛ asobrakye kɔyɛ ohoni a wɔasen+ anaa biribi sɛso anaa abusude biara wɔ Yehowa mo Nyankopɔn ani so de hyɛ no abufuw a,+ 26 ɛnde ɛnnɛ merema ɔsoro ne asaase ayɛ m’adansefo, na munhu sɛ ɛrenni da bi na mo ase ahyew afi asaase a moretwa Yordan akɔfa no so. Na morentena so nkyɛ, efisɛ wɔbɛtɔre mo ase koraa.+ 27 Yehowa bɛbɔ mo ahwete amanaman mu,+ na mo mu kakraa bi na wɔbɛka+ wɔ aman a Yehowa bɛpam mo akɔ so no so. 28 Ɛhɔ na mobɛsom anyame a onipa de ne nsa ayɛ,+ nnua ne abo a enhu ade na ɛnte asɛm na entumi nnidi na ɛnte hua biara. 29 “Sɛ wode wo koma nyinaa ne wo kra*+ nyinaa hwehwɛ Yehowa wo Nyankopɔn wɔ hɔ a, ɔkwan biara so wubehu no.+ 30 Sɛ wokɔ ahokyere mu na nsɛm yi nyinaa to wo daakye a, wobɛsan aba Yehowa wo Nyankopɔn nkyɛn abetie no.+ 31 Na Yehowa wo Nyankopɔn yɛ mmɔborɔhunu Nyankopɔn.+ Ɔrennyaw wo na ɔrensɛe wo, na ne werɛ remfi apam a ɔkaa ho ntam kyerɛɛ w’agyanom no.+ 32 “Afei kae mmere a atwam a wonnya nwoo wo no, efi bere a Onyankopɔn bɔɔ onipa too asaase so, na bisa mu fi ɔsoro ano kosi ɔsoro ano. Obi ahu adekɛse a ɛte saa anaa obi ate ho asɛm pɛn?+ 33 Nnipa bi ate Onyankopɔn nne wɔ ogya mu, sɛnea wotee no, a wɔda so te ase anaa?+ 34 Anaa woate pɛn sɛ Onyankopɔn ayɛ sɛ ɔde atemmu,* nsɛnkyerɛnne, anwonwade,+ ɔko,+ nsa a ɛyɛ den,+ basa a wateɛ mu, ne nneɛma a ɛyɛ hu+ beyi ɔman bi afi ɔman foforo mu de ne din ato wɔn so sɛnea woahu sɛ Yehowa wo Nyankopɔn ayɛ ama mo wɔ Egypt no? 35 Mo na wama moahu eyinom nyinaa sɛnea ɛbɛyɛ a mubehu sɛ Yehowa ne nokware Nyankopɔn no,+ na obiara nni hɔ sɛ ɔno.+ 36 Ɔma wotee ne nne fii soro na ɔde teɛɛ wo so. Ɔma wuhuu ne gya kɛse no nso wɔ asaase so, na wotee n’anom asɛm fii ogya mu.+ 37 “Esiane sɛ na ɔdɔ w’agyanom na wapaw wɔn asefo*+ nti, ɔmaa n’ani kuu wo ho de ne tumi kɛse no yii wo fii Egypt. 38 Ɔpam aman a ɛsoso na ɛyɛ den sen wo fii w’anim sɛ bɛtena hɔ, na ɔde wɔn nsaase ama wo sɛ agyapade sɛnea ɔreyɛ nnɛ no.+ 39 Enti ma ɛntena wo komam nnɛ na hu sɛ, Yehowa ne nokware Nyankopɔn wɔ ɔsoro ne asaase so.+ Obiara nni hɔ te sɛ ɔno.+ 40 Di n’ahyɛde ne ne mmara nsɛm a mede rema wo nnɛ yi so na asi wo ne wo mma a wobedi w’akyi aba no yiye daa, na woatena ase akyɛ wɔ asaase a Yehowa wo Nyankopɔn de rema wo no so.”+ 41 Saa bere no, Mose yii nkurow abiɛsa wɔ Yordan apuei fam.+ 42 Saa nkurow yi baako mu na sɛ obi nsa pa na okum ne yɔnko na ɔnyɛ obi a ɔtan no dedaw a,+ ɛsɛ sɛ oguan kɔ, na wanya nkwa.+ 43 Nkurow no ni: Beser+ a ɛwɔ sare so a ɛda bepɔw so asaase tratraa so no, ɔde maa Rubenfo; Ramot+ a ɛwɔ Gilead no, ɔde maa Gadfo; ɛnna Golan+ a ɛwɔ Basan no nso ɔde maa Manasefo.+ 44 Eyi ne Mmara+ a Mose de maa Israelfo no. 45 Eyi ne nkaesɛm, ahyɛde, ne atemmusɛm a Mose de maa Israelfo bere a wofii Egypt no.+ 46 Saa bere no, na wɔwɔ Yordan mpɔtam hɔ wɔ obon no mu, Bet-Peor anim.+ Ná ɛhɔ yɛ Amorifo hene Sihon a ɔte Hesbon+ no asaase. Ɔno na Mose ne Israelfo kum no bere a wofi Egypt reba no.+ 47 Wɔfaa ɔne Basan hene Og+ nsaase. Eyinom ne Amorifo ahemfo baanu a na wɔwɔ Yordan apuei fam no. 48 Asaase no fi Aroer+ a ɛda Arnon Bon* no ano kosi Siyon Bepɔw a wɔsan frɛ no Hermon+ no ho, 49 ne Araba mantam nyinaa wɔ Yordan apuei fam kosi Araba Po* no ano wɔ Pisga+ mmepɔw ase.\n^ Anaa “monhwɛ mo kra.”\n^ Nt., “koduu ɔsoro mfinimfini.”\n^ Kyerɛ sɛ, Nkyene Po, anaa Ɛpo a Awu.


ምሳሌ 13 NASV – Mmɛbusɛm 13 ASCB | Biblica\nምሳሌ 13 NASV – Mmɛbusɛm 13 ASCB\n1Ɔba nyansafoɔ tie nʼagya nkyerɛkyerɛ;\nna ɔfɛdifoɔ ntie animka.\n2Nneɛma pa a ɛfiri onipa anom no ma no anigyeɛ,\nna wɔn a wɔnni nokorɛ no kɔn dɔ basabasayɛ.\n3Deɛ ɔkora nʼano no kora ne nkwa so,\nnanso deɛ ɔkasa a ɔnsusu ho no bɛba ɔsɛeɛ mu.\n4Onihafoɔ pere hwehwɛ nanso ɔnnya hwee,\nna deɛ ɔyɛ adwuma no nya deɛ ɔpɛ biara.\n5Teneneefoɔ kyiri deɛ ɛnyɛ nokorɛ,\nnanso amumuyɛfoɔ de aniwuo ne ahohora ba.\n6Tenenee bɔ ɔnokwafoɔ ho ban,\nna amumuyɛsɛm tu ɔbɔnefoɔ gu.\n7Obi yɛ ne ho sɛ ɔdefoɔ, a nso ɔnni hwee,\nɔfoforɔ yɛ ne ho sɛ ohiani, a nso ɔwɔ ahonya bebree.\n8Obi ahonya bɛtumi agye no nkwa,\nnanso ohiani nte ahunahuna biara.\n9Teneneefoɔ kanea hyerɛn pa ara,\nnanso wɔdum amumuyɛfoɔ kanea.\n10Ahantan de ntɔkwa nko ara na ɛba,\nna wɔhunu nyansa wɔ wɔn a wɔtie afutuo mu.\n11Ahonya a ɛnam kwammɔne soɔ no hwere ntɛm so,\nna deɛ ɔboa sika ano nkakrankakra no ma ɛdɔɔso.\n12Anidasoɔ a wɔtu hyɛ da no bɔ akoma yadeɛ,\nnanso anigyinadeɛ a nsa aka no yɛ nkwa dua.\n13Deɛ ɔtwiri ahyɛdeɛ no bɛtua so ka,\nnanso deɛ ɔde obuo ma mmara no, wɔma no akatua.\n14Onyansafoɔ nkyerɛkyerɛ te sɛ nkwa asutire,\n15Nhunumu pa de adom ba,\nnanso atorofoɔ ɛkwan so yɛ den.\n16Ɔbadwemma biara yɛ nʼadeɛ wɔ nimdeɛ mu,\nnanso ɔkwasea da nʼagyimisɛm adi.\n17Ɔsomafoɔ mumuyɛfoɔ tɔ amaneɛ mu,\nnanso ɔnanmusini nokwafoɔ de abodwoɔ ba.\n18Deɛ ɔpo ntenesoɔ no kɔ ohia ne animguaseɛ mu,\nna deɛ ɔtie ntenesoɔ no, wɔhyɛ no animuonyam.\n19Akɔnnɔdeɛ a nsa aka ma ɔkra ani gye,\nnanso nkwaseafoɔ kyiri sɛ wɔtwe wɔn ho firi bɔne ho.\n20Deɛ ɔne onyansafoɔ nante no hunu nyansa,\nna deɛ ɔne nkwaseafoɔ bɔ no hunu amane.\n21Ɔhaw di ɔbɔnefoɔ akyi,\nna nkɔsoɔ yɛ teneneeni akatua.\n22Onipa pa de agyapadeɛ gya ne nananom,\nna wɔkora ɔbɔnefoɔ ahonyadeɛ so ma ɔteneneeni.\n23Ohiani afuom nnɔbaeɛ tumi ba pii,\nnanso ntɛnkyea pra kɔ.\n24Deɛ ɔkyɛe nʼabaa so no tane ne ba,\nna deɛ ɔdɔ no no hwɛ sɛ ɔbɛtene no.\n25Teneneefoɔ didi ma wɔn akoma mee\nnanso, ɛkɔm de amumuyɛfoɔ.\nASCB : Mmɛbusɛm 13


Hosea 5 | Intanɛt So Bible| Wiase Foforɔ Nkyerɛaseɛ\nWobebu Efraim ne Yuda atɛn (1-15)\n5 “Asɔfo, muntie;+O Israel fi, monyɛ aso,O ɔhene fifo, muntie,Na atemmu no fa mo ho;Efisɛ moyɛ afiri ma Mispa,Na moyɛ atena* a wɔatrɛw mu agu Tabor so.+ 2 Na wɔn a wɔaman* no, akunkumakunkum* adi wɔn ti,Na merebɔ wɔn nyinaa kɔkɔ.* 3 Minim Efraim,Na Israel nso, m’ani tua no. Na wo, O Efraim, woabɔ aguaman;Israel agu ne ho fĩ.+ 4 Wɔn nneyɛe nti, wontumi nsan mma wɔn Nyankopɔn nkyɛn,Efisɛ aguamammɔ* honhom wɔ wɔn mu;+Na wɔmfa Yehowa nyɛ hwee. 5 Israel ahantan adi adanse atia no;*+Israel ne Efraim nyinaa bɔne ama wɔahintiw,Na Yuda nso ne wɔn ahintiw.+ 6 Wɔde wɔn nguan ne wɔn anantwi kɔhwehwɛɛ Yehowa,Nanso wɔanhu no, Efisɛ na watwe ne ho afi wɔn ho.+ 7 Wɔayi Yehowa ama,+Efisɛ wɔawowo ananafo mma. Enti bosome baako bɛmene wɔne wɔn agyapade* nyinaa.* 8 Mommɔ abɛn+ wɔ Gibea, monhyɛn torobɛnto wɔ Rama!+ Monteɛm denneennen wɔ Bet-Awen;+ O Benyamin, di anim! 9 O Efraim, da a wɔbɛtwe w’aso no, nkurɔfo behu wo abɔ hu,+ Mama Israel mmusuakuw ahu nea ɛbɛba wɔn so ɔkwan biara so. 10 Yuda abirɛmpɔn te sɛ wɔn a wopiapia ɔhye.+ Mehwie m’abufuw agu wɔn so te sɛ nsu. 11 Wɔahyɛ Efraim so, na wɔabu no atɛn ama wabubu,Efisɛ osii ne bo sɛ obedi ne tamfo akyi.+ 12 Enti meyɛe sɛ nwewemmoa maa Efraim,Na meyɛe sɛ ɔporɔw maa Yuda fi. 13 Bere a Efraim huu ne yare, na Yuda huu ne kuru no,Efraim kɔɔ Asiria,+ na ɔsoma kɔɔ ɔhenkɛse bi nkyɛn. Nanso wantumi ansa mo yare,Na wantumi amma mo kuru no anwu. 14 Na mɛyɛ sɛ gyata a ogyina ne nan so ama Efraim,Na mɛyɛ sɛ gyata* a ne ho yɛ den ama Yuda fi. Me ara mɛtetew wɔn mu na makɔ;+Mede wɔn bɛkɔ, na obiara rentumi nnye wɔn.+ 15 Mɛkɔ, mɛsan akɔ me tenabea akosi sɛ wobetwa wɔn bɔne so aba,Na wɔbɛba abɛhwehwɛ m’anim dom.*+ Sɛ ebi kã wɔn ani a, wɔbɛhwehwɛ m’akyi kwan.”+\n^ Anaa “asau.”\n^ Anaa “wɔn a wɔatew atua.”\n^ Ebetumi akyerɛ mmoa anaa nnipa a wokunkum wɔn.\n^ Anaa “mɛteɛ wɔn nyinaa so.”\n^ Anaa “ɔbrabɔne.”\n^ Anaa “nsaase.”\n^ Ebetumi nso akyerɛ, “Wɔbɛmene wɔn bosome baako mu.”\n^ Anaa “gyatanini.”\n^ Nt., “m’anim.”


Забур 68 CARS - Nnwom 68 AKCB\n1Ma Onyankopɔn nsɔre, ma nʼatamfo nhwete;\nwɔn a wɔtan no no nguan mfi nʼanim.\n2Sɛnea mframa bɔ wusiw gu no,\nsɛnea srade nan wɔ ogya so no,\nsaa ara na amumɔyɛfo nyera mfi Onyankopɔn anim.\n3Nanso ma atreneefo ani nnye\nna wɔnsɛpɛw wɔn ho wɔ Onyankopɔn anim;\nma wɔn ho ntɔ wɔn na wonni ahurusi.\nMa nea ɔnantew omununkum so no din so.\n5Ayisaa agya ne nea odi akunafo asɛm ma wɔn\nne Onyankopɔn a ɔte nʼatenae kronkron hɔ.\n6Ɔma ohiani tena mmusua mu,\nna ɔde nnwonto yi nneduafo ma wɔde wɔn ho;\nna atuatewfo de, wɔtena asase a awo so.\n7Onyankopɔn, bere a wudii wo nkurɔfo anim,\nbere a wode wɔn faa sare so no,\nna ɔsoro tuee osu guu fam,\nwɔ Onyankopɔn, Sinai Nyankopɔn,\nOnyankopɔn, Israel Nyankopɔn no anim.\n9Womaa osu tɔɔ bebree, Ao, Onyankopɔn,\nguu wʼagyapade a abotow no so ma ɛyɛɛ frɔmfrɔm.\n10Wo nkurɔfo bɔɔ atenase wɔ so,\nOnyankopɔn, wonam wʼadɔe bebree no so hwɛɛ ahiafo.\nna dodow no ara ne wɔn a wɔpaee mu kae;\n12“Ahemfo ne wɔn asraafo guan ntɛm so;\nmmea a wɔwɔ fie no kyɛ asade.\n13Mpo bere a woda nguanban mu no,\nwɔde dwetɛ duraa mʼaborɔnoma ntaban ho,\nde sikakɔkɔɔ a ɛhyerɛn guu wɔn ntakra so.”\n14Bere a Otumfo bɔɔ ahene a wɔwɔ asase no so hwetee no,\nna ɛte sɛ sukyerɛmma a agu Bepɔw Salmon so.\n15Basan mmepɔw gyinagyina hɔ,\nBasan mmepɔw so yɛ abonkyiabonkyi.\n16Wo bepɔw abonkyiabonkyi, adɛn nti na wode ani bɔne hwɛ\nbepɔw a Onyankopɔn ayi sɛ obedi so hene,\nfaako a Awurade ankasa bɛtena afebɔɔ?\n17Onyankopɔn nteaseɛnam yɛ mpem mpem\nne mpem mpem mu mpem;\nAwurade fi Sinai aba ne kronkronbea.\n18Bere a woforo kɔɔ soro no,\nwode nnommum kaa wo ho;\nwunyaa ayɛyɛde fii nnipa hɔ,\nfii atuatewfo hɔ mpo,\nsɛ ɛbɛyɛ a wobɛtena hɔ, Awurade Nyankopɔn.\n19Ayeyi nka Awurade, nka Onyankopɔn yɛn Agyenkwa,\nnea ɔsoa yɛn nnesoa da biara no.\n20Yɛn Nyankopɔn yɛ Onyankopɔn a ogye nkwa;\nna Awurade mu na owu tow fom yɛn.\n21Ampa ara Onyankopɔn bɛdwerɛw nʼatamfo ti,\nwɔn a wɔkɔ so yɛ bɔne ti kusuu no.\n22Awurade ka se, “Mede wɔn befi Basan aba;\nmede wɔn befi po bun mu aba,\n23na moanantew wɔn a wokyi mo no mogya mu\nna mo akraman tɛkrɛma anya wɔn kyɛfa.”\n24Onyankopɔn, yɛahu wo santen yuu no,\nme Nyankopɔn ne me Hene santen yuu no a ɔde reba ne kronkronbea hɔ.\n25Nnwontofo no wɔ anim, na asankubɔfo no nso di so,\nna mmabaa a wɔrewosow akasae nso ka wɔn ho.\n26Monkamfo Onyankopɔn wɔ asafo kɛse no mu;\nmonkamfo Awurade wɔ Israel nnipakuw no mu.\n27Abusuakuw ketewa, Benyamin na odi wɔn kan,\nYuda mmapɔmma kuw kɛse no di so,\nda wʼahoɔden adi kyerɛ yɛn, sɛnea woayɛ pɛn no.\n29Wʼasɔredan a ɛwɔ Yerusalem nti\nahemfo de ayɛyɛde bɛbrɛ wo.\n30Ka aboa a ɔhyɛ mfea mu no anim,\nne anantwinini kuw a wɔhyɛ amanaman no nantwimma mu no.\nBrɛ wɔn ase kosi sɛ wɔde dwetɛ mpɔw bɛba.\n31Ananmusifo befi Misraim aba,\n32Wiase ahemman, monto dwom mma Onyankopɔn,\nmonto ayeyi nnwom mma Awurade,\n33monto mma nea ɔte tete ɔsorosoro so no,\nna ɔde nne kɛse bobɔ mu no.\nnea ne kɛseyɛ kata Israel so no,\nna ne tumi wɔ soro ɔsoro no.\n35Wo ho yɛ hu, Onyankopɔn, wɔ wo kronkronbea hɔ;\nIsrael Nyankopɔn de tumi ne ahoɔden ma ne nkurɔfo.\nAyeyi nka Onyankopɔn!\nAKCB : Nnwom 68